XPREST! | Oinarriak\nZinemakumeak gara! eta AUX Magazine aldizkariak XPREST! AUX Jaialdiaren 9. edizioaren deialdia egin dute oinarri hauen arabera:\nJaialdia 2021ko apirilaren 23tik 25era egingo da. Edozein pertsonak edo taldek sortutako lanak aurkeztu ahal izango dira, formulario online honen bidez izena eman ondoren edo urriaren 23an jaialdiaren meeting pointean. Beti ere emakume batek edo gehiagok zuzendu dituztela egiaztatu behar da.\nFilm laburren gaia apirilaren 23an, 12:00etan, jakinaraziko da Bilborock-en instalazioetan (Muelle La Merced, 1), eta komeni da parte hartuko duten taldeen ordezkari bat edo gehiago egotea.\nFilm laburren gaia webgune honetan bertan argitaratuko da, ekitaldia aurkeztu eta bi ordura, jaialdiko deialdian parte hartu ezin izan duten taldeek parte hartu ahal izan dezaten.\nLanak 2021ko urriaren 25ean entregatuko dira, 15:30etik 16:30era, Bilborock-en, jaialdiaren egoitzan. Epez kanpo entregatutako lanek ezin izango dute saririk jaso, baina antolatzaileek lehiaketatik kanpo erakusteko eskubidea izango dute.\nFilm laburrak euskaraz, gaztelaniaz edo audiorik gabe aurkeztu ahal izango dira. Gehienez 5 minutuko iraupena izango dute, kreditu-tituluak barne, eta USB memoria batean entregatuko dira, formatu hauetan:\nH.264/H.265 MP4 edo mov (1280 × 720/1920 × 1080)\nKasu jakin batzuetan online transferentziak onartuko dira (Dropbox, WeTransfer...).\nAntolatzaileek ez dute beren gain hartuko jaialdiaren estandarretik kanpoko formatuetan aurkezten diren lanen ardura.\nLan guztiek AUX aldizkariaren ale bat izan behar dute, film laburrean zehar argi ikusteko modukoa. Horretarako behar diren aleak parte-hartzaileen eskura jartzeko konpromisoa hartzen du erakundeak.\nParte hartzen duen pertsona edo talde bakoitzak film labur bakarra aurkeztuko du. Lanek originalak eta argitaratu gabeak izan behar dute. Erakundeak ez du bere gain hartuko aurkeztutako lanek egile-eskubideen arloan izan ditzaketen arau-hausteen erantzukizunik.\nFilm laburrean agertzen diren adingabe guztiek beren legezko ordezkarien baimena aurkeztu beharko dute, nahitaez.\nTaldeak film laburrean agertzen diren pertsona guztien baimena izan beharko du, baita ager litezkeen marka, leku edo antzeko guztiena ere. Erakundea ez da egiten irudi-eskubideen arazoen erantzule.\nZinemarekin, feminismoarekin, diseinuarekin, komunikazioarekin eta arte plastikoekin zerikusia duten hiru pertsonak osatutako epaimahai bat izendatuko du antolakuntzak. Epaimahaiaren epaitza apelaezina jaialdiaren amaierako saioan jakinaraziko da, eta sari bat edo guztiak eman gabe utzi ahal izango dira, baldin eta epaimahaiak uste badu lanek ez dutela behar besteko kalitaterik.\nXPREST! AUX. Jaialdiaren 9. edizioaren amaiera ekitaldian apirilaren 25ean, 19:00etan, Bilborock-en, aurkeztutako film labur guztiak proiektatuko dira, eta dagozkien sariak banatuko dira. Sari hauek ezarri dira:\n1. saria: 700 euro, Emakundek emandakoa.\n1. saria: 400 euro, Bilbao Historikok emandakoa.\nAux Magazine saria: Los Tamarises jatetxean irabazleentzako esperientzia gastronomikoa.\nBilbao Historiko Saria: lunch/koktel bat, janariarekin, Bilbao Historiko jatetxeetako batean, talde irabazlearentzat.\nAurkeztutako film laburretan Bilbo Historikoa osatzen duten eremuetako edozein kokapenak agertzea baloratuko da.\nSarituak izanez gero, saria taldeko arduradunaren kontu korrontera transferitu edo sartuko da, eta bera izan beharko da kontuaren titularra. Irabazleen ardura izango da bere gain hartzea kontzeptu honegatik lege fiskalak agintzen duen diru-kopurua, horrela agintzen badu, sartzeko edo atxikitzeko.\nSari hauetako baten irabazlea adingabea baldin bada, saria bere tutore legalaren kontuan sartuko da.\nParte-hartzaileek egindako film laburren komunikazio publikorako, erreprodukziorako eta banaketarako eskubideak laga dizkiote jaialdiari.\nJaialdian parte hartzeak oinarri horiek onartzea dakar.


Ilusionista sozialekin batera haziak ereiten\n2014ean Donostiako Magisteritza eskolan, Haziak bezala, ilusionismo sozialari buruzko mintegi batean parte hartu ondorengo emaitza da Trabajando la lengua desde una perspectiva dialéctica liburuan gure ekarpena idatzi izana.\nIlusionismo sozialaren partaide diren Ainhoa Ezeiza eta Javier Encinak koordinatu dute liburua. Bertan, aditu askok idatzitako testuekin batera, Haziakeko kide diren Nora Barroso eta Nekane Martiarenak ere utzi dute hazia, De la comunidad a la escuela y de la escuela a la comunidad kapituluarekin (jarrain dagoen irudian klik eginda deskargatu dezakezu).\nGure ekarpenean heziketa ulertzeko modu ezberdinez, komunitatean txertatzeko aukera anitzez, konplexutasuna aintzat hartzeaz... hitz egiten dugu, beti ere Haziak egitasmoaren oinarri eta esperientziatik abiatuta.\nLiburuan beste gai asko ere jorratzen dira: hizkuntzaren konplexutasuna, honen jabetza eza, ahozkotasuna, heziketa esperientzia anitzak…\nIlusionista sozialen mintegitik hau adierazten dute:\n“... baina hizkuntza jendearena da eta ez da inorena, komuna delako, eta elkarren arteko elkarreraginean lehertu egiten da, sentipenak, pentsatzeak eta egintzak aldiberekotasunean pizten direnean. Horregatik, konplexutasunaren teoriatik abiatuz landu behar dela proposatzen dugu, inperfekzioan, osagabetasunean, ziurgabetasunean. Ikuspegi horretan, bigarren ordenako dialektikaren ildoa hartu dugu, kultura herrikoiek hizkuntzak sortu, aldatu eta suntsitzeko dituzten moduak ulertu nahian…”\nEsteka honetan deskarga daitezke liburuaren aurkibidea eta sarrera (zaguán).


EUSKADI BONO DENDA - San Sebastián Shops\nSan Sebastián Shops-etik jakinarazten dizuegu Agindu bat argitaratu dela, zeinaren bidez arautu eta deitzen baita Euskal Autonomia Erkidegoko merkataritza-sektoreko establezimenduetan kontsumoa sustatzeko «Euskadi Bono-Comercio / Euskadi Bono Denda» programa. Kanpainara atxikitako hiriko merkataritza-jarduerarekin erlazioa duten merkataritza- eta zerbitzu-establezimenduetako kontsumoa lagunduko da diruz, horietan eskuragarri egongo den mota bakarreko deskontu-bonu baten bidez.\n«Euskadi bono-comercio / Euskadi bono-denda» horietako bakoitza 10 euroko deskontu-bonu bat izango da, eta atxikitako establezimenduetan egiten den 30 euroko edo gehiagoko erosketan aplikatuko da. Gipuzkoa: 152.287 bonu izango ditu eskuragarri.\nPertsona bakoitzak, gehienez, bost deskontu-bonu batu ahal izango ditu, berrogeita hamar euroko balioarekin eta 16 urte gorakoa izan behar da. Onuradunek establezimendu bakar batean edo batean baino gehiagotan erabili ahal izango dituzte deskontu-bonuak. Halaber, deskontu-bonuak erosketa bakarrean edo hainbat erosketatan erabili ahal izango ditu onuradun bakoitzak.\nEstablezimenduek modu aktiboan eskainiko dizkiete bonuak bezero guztiei, harik eta establezimenduko bonuak agortzen diren arte. Establezimenduek ezin izango dute bonurik gorde, ez atxiki, ezta artikulu jakin batzuen salmentarako erabili ere. Betebehar horiek beteko ez balira, berehala emango zaio baja programan, eta establezimenduari dagozkion bonuak birbanatu egingo dira. Atxikitako establezimenduei behar duten dokumentazioa eta programaren sustapen-materiala emango dizkiete.\nDirulaguntzen programa kudeatzeko, plataforma teknologiko espezifiko bat ez ezik, deskontu-bonuak abian jartzeko eta funtzionamendu-operatiboa efikaziaz gauzatzeko egokienak diren aplikazio informatikoak ere erabiliko dira. Plataforma horren bidez egingo dira dirulaguntzen programara atxikitzearekin lotutako izapide guztiak, bai eta deskontu-bonuak jaulki, lortu, aplikatu, trukatu eta konpentsatzeko eragiketa guztiak formalizatu ere, agindu honetan zehaztutako baldintzetan.\nSaltokiak plataforman formalizatuko ditu salmenta egiteko edo zerbitzuak emateko momentuan erabilitako bonu guztiak, eta, justifikazio-agiri gisa, erosketa-tiketa erantsi beharko du, non eroslearen NANa jasota egongo den.\nSaltokiek hiru asteko epea izango dute, gaurtik hasita (irailak 28) urriaren 19ra arte «Euskadi bono-comercio / Euskadi saltoki-bonua» programari atxikitzeko eskaera egiteko, hurrengo web orrialdean: www.euskadibonodenda.eus\nDESKONTU-BONUAK TRUKATZEKO EPEA\nBi epe edo aldi ezarri dira deskontu-bonuak trukatzeko. Lehenengoa, programa indarrean jartzeko finkatutako egunean hasi eta 2021eko abenduaren 5ean amaituko da, eta bigarrena, aldiz, 2022ko urtarrilaren 10ean hasi eta 2022ko martxoaren 31n amaituko da.\nPreviousPrevious post:DOAINEKO WEBINARRA – FORMAKUNTZA SAIOAKNextNext post:UDAZKENA-NEGUA 2021/2022 KANPAINAREN AURKEZPENA


ZEPPELIN 2006 | PROYECTOS SONOROS\nJOSÉ MANUEL BERENGUER: ON NOTHING\n2006.05.06 | 12:00 | Erakusketa aretoa Bastero Kultur Gunea\nLau bozgorailurentzako prestatutako musika elektroakustikoa, momentuan sortua eta 3D proiekzioekin lagundua.\nCARLOS GÓMEZ: MAGDALENA MEDIO\n2006.05.27 | 18:00 | Ekitaldi aretoa Bastero Kultur Gunea\nBost bozgorailurentzako kontzertua, Kolonbian, Magdalena ibaian, egindako landa-grabaketetan oinarritua eta zuzenean moldatutako espazializazioarekin.\nSoinu-paisaiak, 8 bozgorailuentzako bereziki konposatuak\nLanen egileak Simon Frazer University: Darren Copeland, Peter Manning, Ben Wilson, Barry Truax, Hildegard Westerkamp, John Levack Drever, Ray Gallon, Jon Christopher Nelson y Gabriele Proy.\nZeppelin 2005eko "Kontrolaren akustikak" deialdian, 5.1 mailan (Surround) aukeratutako lanen aurkezpena da honakoa.\nLanen egileak: Mario Asef eta YoMango - Jordi Casadevall - Pablo De Soto eta Manu Molina - Paul Devens - Daniel Iglesia - Felipe Otondo - Alejandro Quinteros - Sumugan Sivanesan\nZERUA, INGURU ORO\n" " Neure buruari galdetu izan diot hunkipen estetikoaren goreneko moduak ez ote diren besterik gabe, sortutakoaren gaineko erabateko ulerpenak. Egunen batean gizakiak kaltzedonien begietan, falenaren azal leunean, alfabeto bat aurkituko du, eta orduan harriduraz jakingo dugu, zikindutako barraskilo oro, betidanik izan zela poema."\n... Los pasos perdidos eleberriko pasarte eder honekin aurkeztu genuen 1999. urtean, En red O Musika Elektronikoaren simposiumaren 7. edizioaren katalogo moduan egindako argitalpena; jaialdia soinu-paisaiei eskainita zegoen. 2002ko udan Zerua, inguru oro egitasmoarekin hasi nintzen lanean.\nSoinu-paisaiekin interesa zuten edo hauekin lan egiten zuten adiskide zenbait eurentzat nolabait deigarria zen zeruaren zati bat bideoz grabatzera gonbidatu nituen, beti ere arreta soinu-paisaian jarriz.\nAzken batean, zeruari begira entzunaldi une bat proposatzea zen nere asmoa. Dokumentu bikain hauen lehen bilduma Zeppelin 2004ko edizioan aurkeztu genuen; parte hartzera gonbidatutako adiskideek enkargua “hitzez hitz” bete zuten.\nMila esker denei. Zeruko hutsunera jauzi egin zutenei eta zerua eraiki edo partekatzeko adaxka bati edo bandera bati heltzeko beharra izan zutenei. Egitasmo hau gaur egun zeru bortitzen eta basatienpean bizi diren guztiei eskaintzen diegu.Carlos Gómez / Orquesta del caos\nLanen egileak: Alexandra Gardner + Sesh Kannan, Justin Bennet, Jorge Laferla, Juan Carlos de la Parra, Robert Iolini, Andres Burbano, Javier García, Xavi Hurtado y Leonel Duarte.\nSonoscop-ek kontrolaren akustikekin erlazio desberdinak dituzten hainbat soinuren bilduma aurkezten du. Materiala hainbat eta hainbat iturri mediatikotik eskuratu, topatu, aurkitu, lur azpitik atera, kopiatu, grabatu edo deskargatua izan da.\nAukeraketa hau eraldatu gabeko materialen lagin taxonomikoa da. Alegia, aurkitu genuenean bezalaxe dago gaur egun. Baina bildumak, bere osotasunean erakusterakoan, soinuek gure bizitzetan eta honen egoera desberdinetan duten eragina eta ezartzen duten kontrolerako moduen atal zenbait erakusten eta azpimarratzen ditu.\nSoinu-material bakoitza gizartearen kontrolean erabilgarri diren beste mekanismoekin batera dago aurkezturik, sinestezina badirudi ere, batzuetan ez bait gara jabetzen inguruan ditugunik.\nAukeraketa itxiak edo zorrotzak ez diren mailatan banatuta dago; azken batean, gure irizpidearen arabera sailkaturik daude, eta kontrolerako mekanismoak agerian uzteko helburuarekin eta intuizioz eta modu atseginean kontsultatu ahal izateko ideiarekin hartu dira sailkapen erabakiak.\nBesteak beste, munduko bazter askotako FM irrati emisioak grabatu ditugu, eta hauetako bakoitzean, lokuzioak, intonazioak, erritmoak, publizitateak eta beste hainbat eragilek betetzen duten kontrolerako funtzioa nabarmendu nahi dugu. Bildu ditugun ehunka audio-artxibotan publizitateko jingleak eta esloganak, kortinillak, irrati programetako iragarki laburrak, munduko bazter askotako berrien aurkezpenak daude eta harrigarriak dira denen artean dauden antzekotasunak: erritmoa, egitura, emisora bakoitzak orduaren berri emateko modua, eta abar.\nEra berean, ereserkiak, abertzaletasuna edo gizarte talde baten partaide izatea bezalako sentimenduak goraipatzeko pentsatutako abestiak, kontrolerako soinu bezala ulertu nahi izan ditugu horren gainean gogoeta egiteko. 224 herrialdetako ereserkiak biltzen ditu gure bildumak, eta militarren uniformeekin gertatzen den bezalaxe, gai honetan ere aurki daiteken eredu eurozentrista agerian uzten du, ereserkien gehiengo zabal batek, nahiz aski leku desberdinetan kokaturiko herrialdetakoak izan, XIX. Mendeko europar eredua jarraitzen bait du.\nHauez gain, erlijioarekin eta kultura desberdinen alderdi espiritualekin lotutako hainbat soinu bildu dugu: Katolizismoaren liturgia kantuetatik Ekuatoreko Amazonian ayahuascarekin egiten diren Shuar zeremonietara; Hawaiiko emankortasun kantuetatik Indiako Mantra eta Stotretara, juduen liturgia musika (Chazzanut) ahantzi gabe.\nHonako hau aurten Sonoscopeko kontsulta lekuan erakutsi dugun materialaren zati txiki bat besterik ez da, bilduma osoak beste era askotako grabazioak ere baititu: polizien irrati frekuentzien hotsak, aireportuetako kontrol dorreen mezuak, gatazka garaietako transmisio zifratuak, morse kodez bidalitako mezuak, autolaguntza eta erlaxaziorako audio-liburuak, bideojokuen soinuak, telefono deiak, telefono mugikorren doinuak, alarmak, banda militarren protokoloak, txilibitu bidezko itsasoko deiak eta beste hainbat soinu.\nKolonbian bahiketen arazoaren inguruan egiten diren irrati-transmisioen soinu-artxibo bat (biltegia) sortzeko proiektua da hau. Aipatu artxiboa SONOSCOP*en parte izango da eta zuzenean entzun ahal da jaialdianl.\n* Proiektu hau Kolonbiako Radiodifusora Nacionalen laguntzari esker gauzatu ahal izan da.\nIrratiaren estetika eta tentsioa_ Soinu artxiboek belarriak, espazioak, ibilbideak, paisaiak, arrazoiak… ireki edo ixten dituzte. Soinuak, ahotsak, entzumenaren prozesu aktiboaren bila airera jaurtikitako manifestazioak dira. Irratiak, sistema tekniko eta estetiko moduan, gizarteak informazioarekin, errealitatearekin eta sentimenduekin dituen harremanei buruzko hainbat galdera erakusten ditu.\nKomunikabideek, kasu honetan irratiak, garrantzi handiko papera betetzen du bizi dugun mundu garaikideko gatazketan eta akordioetan. Gaur egun ia pentsaezina da gizakiak gatazka edo akordio prozedurarik gauzatu ahal izatea komunikabideekin kontatu gabe.\nHala eta guztiz ere, aztertu, esperimentatu eta denon artean lantzeko proposatu dugun Kasu berezi honetan, irratiak, telefoniaren edo beste komunikabide fisiko edo elektromagnetikoen moduan izanik ere, orain arte izan ez duen funtzioa betetzen du. Hain zuzen, Kolonbian irrati bidez gauzatzen ari diren ekimenez jardungo dugu, bahitutakoen senideek bide hori aukeratu baitute mezuak lau haizetara barreiatzeko, bahituta daudenek, dauden lekuan daudela, entzun ahal izan ditzaten.\nRwanda 1994: hainbat argi, hamaika itzal\nRwanda, Afrikako bihotzean kokatuta dagoen herrialde txikiaren izena entzuten dugunean, denoi datorkigu gogora 1994ko apirilean, eta aste gutxi batzuetan, milioi bat biktima inguru eragin zituen hilketa basatia. Gatazka hau, genozidio bezala ulertu zen, beranduago frogatu ahal izan zenez, Rwandako populazioaren %14a osatzen zuten Tutsiak desagerrarazteko helburuarekin (edo, gutxienez, ahalik eta gehienak hiltzeko) eragin baitzen. Aipatu behar da, gainera, hildakoen artean, beste etnia bateko kide asko ere bazirela, herrialdean gehiengoa ziren Hutu-ak, alegia: Bereziki sarraski planen aurka zeudenak, erasotzaile eta biktimen artean jarri zirenak edo gobernuan zegoen alderdiari oposizioa egin zezaketenak izan ziren desagertu zirenak..\n( Enric Berenguer)\nSEINALEEN ETA MATERIAREN ARTEAN\nSoinuaren joan-etorri bidaiak\nHiru eratako laginek osatzen dute bilduma hau: irrati hedapenerako bereziki pentsatutako artelanak, irratiko mikrouhinen espektrotik soinuaren esparru mekanikora eramandako seinaleen ondorioz lortzen diren soinuekin egindako artelanak, eta, azkenik, zeruko hainbat gorputzek eta fenomeno atmosferikok espektro elektromagnetikoan sortutako eraginetan oinarritutako ikerketa astronomikoek erakusten dituzten soinuen adibideak: lurreko eremu magnetikoek argi-energiarekin topo egiterakoan sorten dituzten soinuak, lurrikaren adierazle izan daitezkeen mugimendu geologikoen zarata seinaleak baita intsektuen hegalen mugimenduek eragindako eremu elektriko txikiek eragiten dituzten jarduera elektromagnetikoak. Soinu hauek guztiak sonifikazio izenez ezagutzen den alor metodologiko berriaren erakusgarritzat jo daitezke.\nIrrati uhinen espektroari buruzko sarrera\nSeinale elektromagnetikoen atal garrantzitsua da irrati bidezko seinaleena. Ionosferan islatzen dira, eta munduko leku urrunen arteko komunikazioa ahalbidetzen dute.\nSoinu-artea eta espektro elektromagnetikoa\nTradizionalki irratiari estuki lotutako soinu sorkuntzak, askotan erabili ditu seinale elektromagnetikoak iturri gisara. Beste batzuetan, zuzenean haietaz elikatzen da soinuak sortzeko.\nSoinu itxura duten seinale elektromagnetikoen bilketa lanak. Horretarako, askotan bildumen egileek bereziki sortutako tramankuluak erabiltzen dira.\nFrekuentzia baxuko eta oso baxuko seinaleak (VLF eta ELF)\nLur-gaineko ekaitz elektrikoak, baita eguzki sistemako beste planeta batzuetakoak ere : Jupiter eta Saturno, adibidez; lurrikarak; eguzki haizea planetaren bateko eremu magnetikoarekin moteltzen denean; eguzkiaren jarduera; pulsarrak eta beste hainbat fenomeno, ia denak naturarenak. Horiek guztiek soinu bihur daitezkeen seinale elektromagnetikoak eragiten dituzte.\nAKORDIOAZ ETA GATAZKAZ\nZeppelinek soinuaren bidez eragiten diren gizartearen kontrolerako egoerekin lotura estua duten soinu-dokumentuei arreta eskaini nahi die. Soinua edozein espaziotan gertatzen den ia ekitaldi ororen lekukoa da. Horien artean, gizartearen kontrolarekin lotuak dauden gizakiaren ekintza askorekin egin dugu topo, eta batez ere, hainbatetan ekintza hauen oinarrizko komunikabidea den soinu berarekin. Alarmak, telefonoak, autoen klaxonak, bulldozerren soinu adierazleak, telebista eta irrati aparailuak… horiek denek bortizkeriaren sinonimo bihur daiteken gizarte-kontrola eragiten dute. Hauek ez dira, ordea, bortizkeria akustikoa sortzen eta eragiten duten soinu bakarrak. Edozein zarata ozen ere halakoa izan daiteke, baita zubi akustikoen bidez edota zuzenean, irekita dauden leihoetatik ateratzen den auzokoen edozein zarata edo musika ere. Hirietan jendearen loaldiak baldintzatzen dituzten etengabeko soinuen joan-etorriak, kanpaiek, guardien txilibituek, baita hurbil egon daitekeen kuartel militar bateko korneta-hotsek edo danbor tarrapatek ere aipatu bortizkeria eta gizartearen kontrola eragiten dute. Ahantzi edo baztertu ezin diren oso muturreko kasuetan kontrola eta bortizkeria lehergailuen eta suzko armen tiroen bidez eragin daiteke.\nZeppelin jaialdiak mundu osoko musikariak, artistak eta orokorrean soinu sorkuntzan interesa duen edonor, soinu-pieza elektronikoak edo elektroakustikoak sortzera animatu ditu, beti ere emaitzak bozgorailuen bidez hedatuko direla kontutan hartuz eta gizartea kontrolatzeko orduan soinuak duen garrantzia azpimarratuz.\nPieza hauek gutxienez jarraian zehaztuko ditugun entzuteko hiru sistema ereduren batekin -ezaugarri eta formatuen aldetik- bateragarriak dira.\n160 egileren lanak.\nKRISTALEZKO ETA ALTZAIRUZKO KANTUA\nBartzelona, 2003ko apirila, asteazken gauak. Collserolatik itsasora, kristalez eta altzairuz osatutako abesti bat kaleetan barrena hedatu da. Hiri osoko bazter guztiek eragin eta jasotzen dute zarata. Soinua hormetan islatzen da, zabaltzen, eta gure zentzuek airea zeharkatzen dute: Denon artean helburu bakarra lortzeko desira suma daiteke. Beharrezkoa, zuzena eta atzeraezina da eta azaleko buruzagitzarik edo lidergorik gabe lortu beharrekoa. Ez da foku bakar bat. Ez dago bestea baino garrantzitsuagoa den talderik. Hiriko leiho bakoitza da fokua eta besteek adina balio du. Zer entzuten den entzulearen kokapenaren arabera aldatzen da.\nDemokrazia ez da inorena eta denona da; soinua bezala, hizkera bezala. Zerbait esateko beharra daukatenena da eta halako beharrik ez dutenena ere bai. Gerraren aurka ez dago gauza handirik esateko, esatea baldin bada gizakiok gizartearen aurrean geure lekua aldarrikatzeko eta lagun hurkoarengan eraginik izateko erabiltzen dugun mekanismoa. Ordea, esatea edo mintzatzea, alegia, komunikatzea, zentzua trukatzea, eztabaidatzea, sortzea, denon artean konponbidea topatzeko bidea bada, oraindik asko dago egiteke, orduko hartan gertatu zena ez baitzen nahikoa izan. Hori baino askoz gehiago behar izango zen gerra hura erabat gelditzeko.\n1914.eko gerraren aurkako kanpainan ere gisako jarreren arrastoak aurki ditzazkegu. Orduan, Russellek diskurtso bakezaleei eduki sinbolikoa zuten ekintzak gehitzeko beharra aldarrikatu zuen. Bere jarreraren erakusgarri, desobedientzia eta asaldura konprometitua bultzatu zituen protesta gisara. Gandhik, berriz, borondate mugiezinaren iraunkortasunaren ezinbesteko funtzioa erakutsi zuen. Biek, Russellek eta Gandhik arrisku pertsonalak hartzea aukeratu zuten. Beharbada, beraien ideien bizitzak, beraien bizitza bera baino askoz balio handiagoa zutela ulertuko zuten? Oso gutxik jarri dute beren burua arriskuan azkeneko gerra hau ekiditeko. Agintari askok ez dute parte hartu nahi ere izan protestetan, beraientzat gehiegizkoa eta haundiegia den irmotasuna eskatzen duen gaia delako, ohiko kultu pertsonalen eta errentagarritasun politikoaren zerbitzura dauden posizio erretorikoak utzita. Eta araberakoak izan dira haien agerpen publiko gehienak: Batzuk, grisak, eduki berririk eta irudimenik gabekoak; beste batzuk aski oportunistak, hitz hutsalez eta garrantzirik gabeko teknizismoz beteak. Gainera hauetatik gehiegi izan dira, espezie bezala bereizten gaituen eta berezkoa dugun etikan –afera honetan axola duen kontu bakarrean- errotu gabeko argudiekin egindako adierazpenak. Edonork adierazi dezake iritzi emaile ofizialek beren ohiko komunikabideetatik zabaldu duten mezu berbera. Eta makineria mediatikoak etengabe ustezko jakinduria edo intelijentzia erakusteko itxura duten kontu berriak eskatzen dituenez, ez da inolako oinarrizko eztabaidarik sortu, eta aldiz, beharbada pertsona jakin batzuen edo talde batzuen protagonismo mailari eusteko edo hauei sona handiagoa emateko ekimen gehiegiren testigu izan gara.\nCD honek kristalez eta altzairuz sortutako abesti bat biltzen du, ezin ederragoa, espazio eta leiho irekiekin, eltzez eta inprobisatutako edozein perkusio-tresnaz baliaturik kaleak eta plazak bete zituzten jendeekin egindako kantua. Suminduraz eta ezintasunez betetako abestia da. Ezinegona ere erakusten du, gerraren hurbiltasunarengatik eta honek ezinbestean eragiten dituen heriotzengatik. Beharbada, ageriko zama hori dela eta, batenbatek ez du gerra bezalako basatikeria baten aurrean, gizaki errugabeen –defentsarik gabekoen eta ihes egiteko modurik izan ez zutenen- heriotz saihesgarriaren bidegabekeria salatzeko sortutako herri sentimenduen soinu-erakusgarri hauek gordetzen duten edertasuna ulertuko.\nBaina soinua, diskurtso baten mezulari izan ala ez, beti egongo da zentzuz beterik, edertasunez gainezka.\nSOINU MAPA egitasmoaren aurkezpena\nmaiatzaren 25a osteguna, 19:00etan\nSOINU MAPA elkarlanera eskainitako egitasmoa da. Fonografia edo gure inguruko hotsak grabatzeko artea oinarritzat hartuz landa grabaketak erakutsi, kontsultatu eta elkartrukatu nahi ditu. Hain zuzen, orain aurkezten dugun webgune-mapa honetan euskal herrian zehar egindako hainbat grabaketa kontsultatu eta entzun daitezke, toki bakoitzaren soinu errealitateari buruz pista gehiago ematen dituztenak.\nBost urte beranduago Audiolab-ek grabaketa guzti hauei behar bezalako atentzioa eta balioa emateko asmoz SOINU MAPA sortu du.\nEdonork parte har dezaken egitasmoa da SOINU MAPA, irekia eta publikoa baita bere eginkizuna, hortaz norberak egindako grabaketekin parte hartzera gonbidatzen zaitugu.\nSOINU MAPA Audiolab Artelekuk sortutako proiektua da, Luz Maria Sanchez eta Enrike Hurtadoren (IXI SOFTWARE) laguntzarekin.\nAurkezpen honetan, ZEPPELIN 2006 jaialdiaren ekitaldien barruan Orquesta del Caos-eko Carlos Gómezek emandako tailerraren emaitza gisara eta Euskal Herriko soinu mapa honentzako ekarpen moduan, Andoaingo soinu paisaiaren inguruan egindako lana aurkeztuko da.


“Enpleguari eutsi eta lanpostu berriak sortzea da gipuzkoarren lehentasuna” - Artikulua - Gipuzkoa ETORKIZUNA ORAIN\n“Enpleguari eutsi eta lanpostu berriak sortzea da gipuzkoarren lehentasuna”\nImanol Lasak “hobekuntza minimo bat” ikusi du Gipuzkoako langabezia datuetan, baina krisialdiaren larritasuna dela eta, lanpostuak babesteko “ahaleginak biderkatzera” dei egin du\nEkonomia Sustapena, Turismoa eta Landa Inguruneko diputatuak, Imanol Lasa, Gizarte Segurantzak Gipuzkoari dagozkion langabezia zifren inguruan gogoeta egin du gaur goizean. Adierazi duenez, datu hauek “hobekuntza minimo bat” erakusten dute, uztailean Gipuzkoan 1.364 afiliatu gehiago eta langabezian 75 lagun gutxiago aurkitzen zirenez gero. Alabaina, lanpostuak babesteko “ahaleginak biderkatzera” dei egin du Lasak, sektore guztietan egoeran krisialdi egoerak larria izaten jarraitzen baitu. Egungo testuinguruan, bere esanetan, erakunde eta ehun sozio-ekonomikoak “ahalegin kolektibo bat” egiteko beharra dakar, enpleguari eutsi ahal izateko krisialdiaren une gogorrenean, enpresen aktibitatea sustatuz eta pertsonak babestuz.\n“Enpleguari eutsi eta lanpostu berriak sortzea da gipuzkoarren lehentasuna. Orain, inoiz baino gehiago, lanpostuak babestera bideratu behar ditugu gure indar guztiak. Gipuzkoak bat egin behar du ahalegin horretan, ekonomiaren beheraldiaren eraginari aurre egin eta pertsonengan zein enpresengan izan ditzakeen ondorioak mugatzeko”, esan du. Determinazio hori ezinbestekoa da, gaineratu duenez, “ia aurrekaririk gabeko krisialdi global baten aurrean” gaudenean, zeinen eragina 2008ko finantza krisialdia baino “askoz ere sakonagoa” izan daitekeen.\nEkonomia Sustapeneko diputatuaren ustez zifra hauek berriro ere erakusten dute pandemiak ekonomian eta gizartean utzi duen “arrasto nabarmena”. Horregatik, joan den apirilean, Gipuzkoaren Ekonomia Suspertzeko Plana abiarazi zuen Foru Aldundiak. Hainbat neurri eta programaz osatutako egitasmo honek 28 milioiko aurrekontua du eta ekonomian eta enpresetan COVID-19ak izandako eraginari aurre egitea du helburu. Lasak jakinarazi duenez, “deialdi guztiak” dagoeneko onartu dira, baita enplegua sortzera eta babestera bideratuta dauden lerro guztiak ere.\nGaineratu duenez, Ekonomia Sustapeneko departamentutik “etengabeko kontaktuan” daude lurraldeko enpresekin eta hainbat sektoretako eragile ekonomikoekin, egoeraren bilakaera “gertu-gertutik” jarraitu eta neurri berriak hartu ahal izateko, egoerak hala eskatuko balu ere. “Ate-joka datorren ikasturte berri honetan, inoiz baino gehiago, lanpostuak eta ekonomia aktibitatea babestera bideratuko ditugu gure indar guztiak, zailtasun izugarriak dakartzan testuinguru baten aurrean izaki”, berretsi du.


'Ekimena' proiektua bigarrenez - GOIEKI · Goierriko Garapen Agentzia ·\nLana aurkitzeko aukerak hobetzea helburu duen proiektuaren bigarren edizioa martxan da.\n'Ekimena' proiektuaren beste xedeetako bat enplegua lortzea da, besteren kontura nahiz norberaren kontura, eta horretaz gain, parte hartzen duten pertsonen enplegagarritasuna hobetzea, pertsona horiek beren kabuz helburuak aurki ditzaten eta finkatutako helmugarantz aurrera egiteko bidea eta oztopoak identifika ditzaten, merkatuarekiko beren posizio estrategiko pertsonala hobetuz eta, azkenik, enplegu bat lortuz.\nHorretarako enpresetara bisitaldiak eta intereseko ekimenak; lan-bitartekaritza; eskaintzak atzeman; ekitaldiak antolatu; prestakuntza praktikoa adituekin (aukeraketa-prozesuak eta laneko elkarrizketak, 'personal branding'/marka pertsonala, ekintzailetza, sare sozialak, eta abar landuko dituzte.\nEnplegua eta ekintzailetza sustatzeko Ekimena udal proiektuaren bigarren edizioa pasa den hilabetean hasi zen.\nHamabi pertsona dira taldean, enplegua lortzen laguntzeko, bai norbere kontura negozio bat sortuta edo kontratupean. Proiektuaren lehenengo fasean lan-taldeko formazio-akzio tailerra garatu da, parte-hartzaileen artean konpromiso, solidaritate eta elkarlanaren kultura txertatzeko. Une honetan, eta aurreikusitako egutegiaren baitan, taldekako saioak burutzen ari dira, pertsona bakoitzaren helburuak ezartzeko. Ondoren planifikatu eta arloka lan egin ahalko da.\nPrograma honen ekintzak gertuagotik jarraitu nahi dituenak www.ekimena2017.wordpress.com blogean aurki dezake honen berri.


28 upategik hartuko dute parte larunbateko ardo dastaketan - Azpeitia - uztarria.eus\n28 upategik hartuko dute parte larunbateko ardo dastaketan\nUrola Kostako Hitza 2009-11-19 10:11\nAurten egingo den Ardo Dastaketa Eguna 'Egunkaria'-ren aldeko ekimena izango da\nArdo dastaketa 11:30etik 14:30era bitartean izango da herriko plazan\nLarunbatean izango da IV. Ardo Dastaketa Eguna. Azpeitiko Udalak antolatu du, baina Egunkariaren aldekoa izango da aurtengo honetan. Bertan, 28 upategik hartuko dute parte, baina upategi bakoitzak ardo marka bat baino gehiago jarriko ditu dastatzeko moduan. Guztira, 38 ardo desberdin. Urtetik urtera gero eta upategi gehiagok hartzen dute parte, iaz 25 izan baitziren.\nArdo dastaketa larunbat goizean 11:30etik 14:30era bitartean izango da herriko plazan. Ardoa dastatzeko, hiru eurotan kopa eta lau dastaketa egiteko txartelak eskuratu ahalko da. Kopak eta txartelak banatzeko postu bat jarriko dute.\nArdoa dastatzeko postuez gainera, jatekoekin ere postuak jarriko ditu. Herriko lau gaztagilek postua jarriko dute eta Gernikako piper erreen pintxoekin beste bat jarriko dute. Iaz bezalaxe, aurten ere GAEL-ek (Azpeitiko Gaixo eta Elbarrituen Aisialdiko Takdea) pintxo beroekin eta hotzekin postua jarriko dute. Postu horietan guztietan pintxo bat euro bat kostako da.\nElkartasuna adierazteko era\nLaster hasiko da Espainiako Auzitegi Nazionalean Euskaldunon Egunkaria-ren aurkako epaiketa, eta Egunkaria-n lanean jardundako azpeitiarrek eta gaur egun Berria-n ari direnek hainbat ekimen egingo dute herrian, hiru helbururekin: Azpeitia epaiketaren aurka azaltzea, herritarrok auzipetuei elkartasuna adieraztea eta auziko gastuak betetzeko dirua biltzea. Ekimen horietako bat da Ardo Dastaketa Eguna. Hori dela eta, ardoa ateratzen ariko direnek itxitako kazetaren aldeko elastikoak jantzita izango dituzte. Gainera, bonoak eta elastikoak saltzeko postu bat ere jarriko dute plazan, itxi zuten kazeta horretako langile ohiek.\nTxema Auzmendi Egunkariaren itxierako auzipetuetako bat ere Ardo Dastaketa egunean izango da. Jesuita da, eta Donostian egon da azkeneko 21 urteetan; orain Kataluniara joatekoa zen lanera, baina epaiketa hasi bitartean Loiolan jarri da, jesuiten etxean.\nBestetik, Egunkaria-ko langile ohiek eskerrak eman dizkiete Udalari eta baita Sanjuandegiko Auzo Elkarteari ere: "Izan ere, aurten zalantzan egon da Ardo Dastaketa Eguna antolatuko zen, eta auzo elkartekoak hasi ziren mugitzen antolatzeko, eta hasieratik prest azaldu ziren ekitaldia Egunkaria-ren alde egiteko".\nBeraz, Egunkaria-ren alde egin eta ardo mota desberdinak edateko aukera paregabea izango da larunbatean herriko plazan. Aurreko urteetan bezalaxe, Nafarroako, Arabar Errioxako eta Errioxako upategietako urteko ardoak, onduak, kriantzak eta erreserbak dastatzeko aukera izango da. Giroa alaitzen, Izer eta Alabier trikitilariek jardungo dute ardo dastatzeak iraun bitartean.


Iñaki Gracenearen “Modelo eta praktika” erakusketa Montehermoson ikusgai, irailaren 22ra arte « Prentsa oharrak\nIñaki Gracenearen “Modelo eta praktika” erakusketa Montehermoson ikusgai, irailaren 22ra arte\nKategoriak: Prentsa oharrak — Etiketak: Estíbaliz Canto — Komunikazio Zerbitzua / Servicio de Comunicación — 4 uztaila 2019 12:41\nProiektu artistikoak lantzeko 2018ko deialdiaren barruko lan hori indarkeria sinbolikoan oinarritzen da\nIñaki Gracenearen “Modelo eta Praktika (disciplinar)” erakusketa uztailaren 5etik irailaren 22ra arte ikusi ahalko da Montehermoso kulturuneko ur biltegian; proiektu artistikoak lantzeko 2018ko deialdiaren barruan aukeratu zuten proiektua, eta gaur aurkeztu du egileak, Kultura eta Gizarte Etxeen zinegotzi Estíbaliz Cantorekin batera.\nKontrol egiturek sortzen dituzten irudiak zalantzan jartzea da “Modelo eta praktika (disciplinar)” erakusketaren ardatz nagusia, zehazki, kontrolaren arkitektura eta espetxeen arkitekturaren historia.\nAzken proiektuetan, indarkeria sinbolikoaren inguruan jardun du egileak. Indarkeria mota horretan ez da indar fisikoa zuzenean erabiltzen, menderatzaileek menderatuak jazarriz baizik; inposizio horrek hainbat tresna baliatzen ditu: arkitektura, arauak, ezarritako errutina, munduaren ikuskera, gizarte rolak, kategoria kognitiboak eta pentsamendu egiturak.\nSailkapenaren ideian oinarritutako lan multzo batek osatzen du erakusketa. Ibilbidea Gasteizko garai bateko kartzelatik abiatzen da, estatuan eraikitako lehen kartzela zelularra izan baitzen, eta ur biltegian barrena hedatzen da, lanen arteko erlazio ezberdinak ahalbidetuz, bildumaren ideia abiapuntutzat hartuta.\nIñaki Gracenea (Donostia, 1972) Arte Ederretako lizentziaduna da (EHU, 1990-95). 1997tik 2000ra bitartean egoiliarra izan zen Artelekun (Donostia). Transfer proiektuaren barruan Kunsthaus Essen zentroan aritu zen (2000). 2001-2002 ikasturtean Botín beka lortu zuen, International Studio and Curatorial Program-en (New York) egoiliar izateko. 2009an “Código Error” lantegia eman zuen Artelekun. 2010ean Fúnf Cams proiektua garatu zuen Berlinen, Madrilgo Autonomia Erkidegoaren arte plastikoen bekari esker. 2013an Andratx-eko (Mallorca) CCA zentroko programan parte hartu zuen. 2015ean egoilar izan zen CUNY-New Yorkeko Unibertsitateko John Jay College-ko Lloyd Sealy Library-n, eta Erromako Espainiaren Akademiaren beka lortu zuen.\nBanakako eta taldeko erakusketa ugari egin ditu, eta hainbat museo eta zentrotako bildumetan dute haren lanen bat, Artiumen, esaterako.


Ultraeskuina gobernu berrian ez sartu ala bai, horra hor Finlandiako politikaren dilema :: Observatorio la Diversidad de Mugak\nUltraeskuina gobernu berrian ez sartu ala bai, horra hor Finlandiako politikaren dilema\nGara, Dabid Lazkanoiturburu, 15-04-2019\nHauteskundeak irabaztekotan egon den Finlandiako ultraeskuina baztertu ala gobernuan onartu egin behar da?. Zer da txarrena eta onena, beraientzat eta sistemarentzat?\nFinlandiako Alderdi Sozialdemokratak (SDP) hauteskundeak irabazi ditu, 1999. urtetik hona lehen aldiz. Aldiz, bi dezima (0,2%) eta eserleku bateko aldea baino ez dio atera Benetako Finlandiarrak alderdi ultraeskuinari. Are okerrago. SPDk lortu dituen 40 diputatuekin ez du inolaz ere nahiko Berdeekin (20 eserleku) eta Ezkerraren Itunarekin (16) Parlamentuan (200) gehiengo osoa lortzeko, azken bi alderdiek emaitza onak lortu badituzte ere.\nIzan ere, igandekoak Finlandiak bere historian bizi izan duen hauteskunde – emaitzik zatituenaren aurrean gaude, alderdi bat berak ere ez duelako lortu bozen %20a.\nHorrela, bada, ezker – eskuin koalizioa osatzea beharko luke SPD – k Benetako Finlandiarrak gobernutik kanpo uzteko. Kontua zera da, horrelako «soluzioak» baduela aurrekaririk, eta ez oso oparoa.\n2011 – 2014 urte bitartean sei alderdiez osatutako koalizioa osatu zuen Jyrki Katainen kontserbadoreak. 2014an izugarrizko jipoia jaso zuen hauteskundeetan legealdian inolako emaitzik ezin izan zuelako sortu. Dudarik gabe, horren beldur egongo da Antti Rinne sozialdemokraten burua.\nNahiko lan izango du bere ezkerrera eta eskuinera begira eta dagoeneko argi duen gauza bakarra orainarte lehen ministroa izan den Juha Sipila Zentroko Alderdia ez dela gobernuan sartuko. Sipilak Benetako Finlandiarrak alderdia onartu zuen bere koalizioan eta horrek ez omen dio inolako mesederik egin hauteskunde hauetan, laugarren geratu delako (bozen %13,8a eta 31 eserleku).\nHala ere, Benetako Finlandiarrei ere ez zien onik egin koalizioan sartzea eta handik bi urtera bozen erdia galdua zuten.Azkenean, eta eszisio bat medio, Jussi Halla – ahok alderdia gobernutik atera zuen sinatutako konpromisoak bertan behera utzi eta gero.\nAlderdia artean eskuinera joan da eta islamofobia eta xenofobia ardatz hartuta, 39 diputatu lortu ditu.\nHalla – ahok – ek argi du, nola edo hala, «hurrengo gobernuak Benetako Finlandiarroi kontuan izango gaituela».


Haurrek estreinatu dute Trenbidearen Zumardiako parke berria\nBerriak Haurrek estreinatu dute Trenbidearen Zumardiako parke berria\n2015/09/04, Ostirala - 08:09\nGarbiketa eta mantenimendu lanak areagotzeaz gain, Udalak udalerriko parke sarea hobetzeko asmoa du kalitateari eta kantitateari begira zeren dagoeneko Azkotiko haurrek badute euren aisialdiaz gozatzeko beste gune bat. Dagoeneko askok estreinatu dute Trenbidearen Zumardian eraikitako parke berria.\nParkea 2 eta 14 urte bitarteko haurrei zuzendua dago. Jarritako jolasak erakargarriak, didaktikoak eta funtzionalak dira, eta nola ez, araudiak agindutako segurtasun irizpide guztiak betetzen ditu guneak. Parkeak 15,95x14,22metroko azalera du.\nParke berri honekin batera, Txalon Errekakoa eta Gaztaneneakoak ere egokitu dira, konponketak eginez edota hondatutako jolasak ordezkatuz.\nHalaber, Udala herriko parke guztien azterketa bat egiten ari da, zein egoeratan dauden ikusi eta egin beharreko hobekuntzak egiteko. Guztira 21 parke daude udalerrian.\nGuztion gozamenerako sorturiko gunea denez, Udalak toki publikoak zaintzen eta errespetatzen ahalegintzeko eskatzen du.


Aurtengo oporrak bereziak izan dira. Uztailean, gure etxeko txikiak besoa apurtu zuen eta horrek gure planak aldetu zituen. Kostaldera joan beharrean barrualdera joatea erabaki genuen. Esperientzia asko bizi izan ditugu eta nire semeek berriro ere asko irakatsi didate.\nEgin dudan aurkikuntza garrantzitsuenetariko bat argazkian agertzen diren eduki ontzi horiek dira. Itxuraz, herri txiki bateko eskola-txiki baten aurkitu zituzten. 40 bat urte izango dituztela esan didate eta eskolan edukiera desberdinak eta berain arteko erlazioa azaltzeko erabiltzen zituzten.\nMila esker Roberto eta Consuelo!!!\nUnitate desberdinak agertzen ziren idatzita, litro, doble lito, medio litro, medio decalitro, decalitro...\nKonprobaketa bat egitea pentsatu genuen: Eduki ontzi handienak ez zeukan ezer idatzita horregatik pentsatu genuen decalitro bat izango zela bere aurretik zegoena medio decalitro zelako. Eduki ontzi handian bi medio decalitro sartzen zirela konprobatu genuen.\nHurrengo konprobaketa ez zitzaigun ondo irten, ZERGATIK?\nEgilea: Lorena Egidazu Ormazabal ordua: 22:28


Sanchezek argindarren promesari eutsi arren, kontuak ez dira ateratzen | Ekonomia | Berria\nTabernari bat bere negozioko kutxa elektrikoa erabiltzen. ARITZ LOIOLA / FOKU Tamaina handiagoan ikusi\nAzaroa badoa, eta harekin batera Espainiako Gobernuak argindarrari buruz egindako promesaren esperantzarako zio gehienak, historiako fakturarik garestienetan bigarrena utzi baitu hilak, berriro ere errekorrak hautsita egun askoan. Madrilek bere promesari eusten dio, ordea: atzo bertan, Teresa Ribera Trantsizio Ekologikorako ministroak esan zuen gobernuaren helburua indarrean dagoela, eta argindarraren 2021eko batez besteko faktura 2018koaren parekoa izango dela.\n«Bai, inolako zalantzarik gabe». Hori erantzun zuen Madrilek agindutakoa betetzea posible ote den galdetu ziotenean. Ekaineko eta iraileko dekretuak gogora ekarri zituen, eta horiei esker faktura jaitsi dela zama fiskalean. Argitu zuen aurtengo faktura ez dela kontsumitzaile guztientzat 2018koaren parekoa izango, eta betiere batez besteko fakturari erreparatzen diola gobernuak.\nKontsumitzaileen elkarteek oso bestela ikusten dute gobernuaren helburu hori. Facuak adierazi du batez besteko kontsumitzaile batek 115,18 euro pagatu dituela azaroan araututako tarifarekin, hau da, duela urtebete baino %68,1 gehiago. Urritik zertxobait jaitsi da argindarra, %1,7 hain zuzen, baina, dekretuak dekretu eta neurriak neurri, 2018ko fakturaren maila urrun dago.\nFacuak dio abenduko fakturak negatiboa beharko lukeela Pedro Sanchez Espaniako presidenteak bere promesa bete ahal izateko: kontsumitzaileek batez beste 2018ko prezioa pagatuko dutela 2021ean, KPIa alde batera utzita; %5etik gora kokatu da inflazioa azaroan, eta litekeena da datu hori Sanchezen aliatu gertatzea azkenerako. Hala ere, kontsumitzaileen elkarteen ustez, argindar konpainiek hamabi euroko itzulketa egin beharko lukete 2021. urtea 2018.ekoaren pare bukatzeko. Bistan da: hori ezinezkoa da.\nRibera ministroak bakarrik ez, Nadia Calviño Espainiako Ekonomia ministroak ere babestu egin du Sanchez presidentearen promesa, eta esan du «tartea» badela oraindik neurri gehiago hartzeko energiaren garestitzeari mugak jartzeko, «hartu beharko balira». Gasaren BEZari buruz galdetzean helarazi du mezu hori, eta garbi utzi inflazioaren gorakada historikoa unean unekoa dela, 2022an jaitsi egingo dela eta maila apalagoetan egonkortuko dela.\nArgi dago litekeena dela argindarraren prezioaren helburua betetzea hauteskundeetarako aldagai garrantzitsua izatea, batik bat Sanchezen gobernuak betetzen ez badu. Eta oso zaila da betetzea: AEGE Espainiako Kontsumo Handiko Enpresen Elkarteak aurreikusi du 112,09 euro megawatt-ordu izango dela 2021eko handizkako merkatuaren batez besteko prezioa: 2020koa halako hiru, alegia, %228,5 garestiagoa.


New Yorken markak apurtu zituan erakusketea, Bilbon - bizkaie.biz\nKulturea IV. urtea // 158. zenbakia\nErakusketeak museoko bigarren solairu osoa eta hirugarren solairuaren zati bat hartzen dau, eta bederatzi multzo tematiko eta historikotan dago bananduta. Areto bakotxak Errusiako historiaren atal bat erakusten dau: guztira, zortzi mende aztertzen dira. Beste alde batetik, erakusketan sasoi desbardinetako mendebaldeko artista askoren lanak dagoz: Van Dyck, Rubens, Gauguin edo Picasso dira artista horreetako batzuk, Errusiako artean eragin handia izan eben kanpoko artista askoren ordezkari lez.\nIbilbidea Erdi Aroko Errusian hasten da, ikonoen sasoian. Areto horretan, Laku Zuriko San Zirilo monasterioko aldareko hormetako panelak dagoz ikusgai, eta egurrezko objektu liturgikoak eta eskulturak be topauko ditugu bertan, besteak beste.\nEuropako tradizinoagaz kontaktua sortu zanean, mendebaldeko pinturearen eraginpean, bilduma aristokratiko eta inperialek Errusiako arte sekularra ekarri eben. XIX. gizaldiko lehenengo erdialdean, erretratu erromantikoak eta nekazari zein itsas giroko irudiak izan ziran nagusi, eszena historiko epikoakaz batera. Gero, errealismo kritikoa etorri zan eta, ostean, abangoardia historikoa izan zan nagusi, inpresionismotik hasi eta kubismoraino doazen mobimentu nagusiakaz. Arterik esperimentalenak ezagutzeko aukerea be badago erakusketa honetan: suprematismoa, kubofuturismoa edo konstruktibismoa, besteak beste. Zazpigarren atalak aro sobietarra aztertzen dau, eta Errusiako iraultzearen liderren omenez egindako horma-irudi handiak erakusten ditu. Azken atal bietan, arte sobietarraren garapena ikusteko modua dago, eta, hain zuzen be, Stalinen heriotzatik (1953an) Gerra Hotzaren amaierara arteko joerak batu dira bertan: sasoi haretan, artista asko eta asko ikuspuntu eta gai personalak lantzen hasi ziran, asmo desmitifikatzaileagaz. Erakusketearen amaieran, gaur eguneko artista errusiarren lanakaz gozetako aukerea dago, eta, bide batez, ikusleek Errusiako artearen gainean daben irudi zurruna apurtu ahal izango dabe, gehienok aginteko erregimenagaz lotutako arte lez imajinetan dogu-ta arte errusiarra.\nThomas Krens Guggenheim Fundazinoko zuzendariak autortu ebanez, ez zan lan erraza izan aitagai dogun erakusketa hau antolatu, lanak aukeratu eta Errusiatik ataratea. 2002an hasi ziran beharrean, herri baten historia kontetako asmoagaz, beti be artelanen bitartez. Oin, New Yorken lortutako arrakastearen ostean, daborduko erreferentzia bihurtu dan lan-sorta hau pare-parean dogu, irailaren 3ra arte.\nIrailaren 3ra arte, Errusiako artearen erakusgarririk nabarmenenak Bilbon egongo dira, Guggenheim Museoan: 315 objektu, eskultura eta pintura dagoz ikusgai, eta horreetako asko, gainera, sekula ez dira Errusiatik kanpora ikusi.\nGuggenheim Bilbao Museoko zuzendaria dan Juan Ignacio Vidarteren berbei kasu eginda, 'Errusiako arima, historia eta artea 315 obratan dago islatuta', eta egia dala emoten dau, komunikabideek erakusketa honi emon deutsien garrantziari erreparetan badeutsagu: izan be, XIII. gizalditik hona, Errusiako arte oso-osoa batzen dauen erakusketa kronologikoa da hau.\nErakusketea New Yorketik dator, hango Guggenheim Museotik, bisitari kopuruen errekor guztiak apurtu ostean: 400.000 bisitari baino gehiago jaso zituan erakusketa harek, baina oin Bilbora etorri jakuna ez da New Yorkeko erakusketa bera, ezpada handiagoa, esanguratsuagoa, obra gehiagogaz osotu dabe eta. Errusiako museorik garrantzitsuenetatik (Errusiako Artearen Estadu Museoa, Tretiakov Galeria, Ermitage Museoa edo Kremlineko Museoa) eta mundu osoko bilduma partikularretatik ekarritako piezak dira Bilbon dagozanak, eta arte errusiarraren historiako funtsezko momentuak erakusten ditue. Esan dogun moduan, XIII. gizaldiko arte erlijioso ortodoxoagaz hasten da erakusketea, zarren sasoia errepasetan dau, XIX. gizaldiko errealismo kritikoa aztertzen dau, eta, ostean, abangoardia historikoak, aldi sobietarra eta arte garaikidea erakusten ditu. New Yorken egon ez ziran eta beren-beregi Bilborako aukeratu diran lanen artean dagoz XV eta XVI. gizaldietako ikonoak, XVII. gizaldiko Errusiako eleiza ortodoxoko buruaren jantziak, Iván Aivazovskiren 'Bederatzigarren olatua' (1850) ospetsua edo Brodskiren 'Lenin Smolnin' (1930) koadro ezaguna.\nAnton Losenko. 'Vladimir eta Rogneda', 1770


Sechu Sendek idatzitako Made in Galiza izeneko liburua euskaratu dut eta irailean argitara emango du Txalapartak. Liburu horretarako idatzi dudan hitzaurrea da hauxe (Gure liburuak aldizkarian argitaratutakoa).\nAmetsak etorkizuneko errealitatearen zirriborroak omen dira. Ametsek etorkizuneko errealitatea marrazten dute, aldatzen dute. Ametsak gauzatzeko baina elkarrekin egin behar dugu amets, elkarrekin. Hitzorduak jarri beharko ditugu denok egun berean eta leku berean elkarrekin amets egiteko, Séchu Sendek olerki batean esaten duen bezala. Amets egitera eta amets horiek gauzatzera dei egiten dizu liburu honek.\nBaina bideetan ibiltzeko, ezinbestekoak ditugu berbak. Berba barik, kontatzeko istoriorik ez genuke izango. Berba barik, ametsak ezingo genituzke partekatu. Berba barik, herrien artean ezingo genituzke harremanak ondu. Eta hori da garrantzitsuena, bideetan bizitakoa kontatzea, bidegorrietan bizitakoa kontatzea.\nSéchu Sende galizieraren eguneroko errealitatearen bidegorritik abiatzen da, txispaz eta errebeldiaz abiatu ere. Bidetxoetan gertatu direnak, gertatzen direnak eta gertatzeko daudenak istorio bilakatu ditu, fresko-fresko. Hainbat egoera dakar berak hizpidera: haietako batzuk gurean zeharo desberdinak badira ere, asko eta asko gurera ederto egokitzen dira, ia-ia hitzez hitz.\nIzan ere, euskaldunok, hizkuntza kontuetan beti ere, lepoa ekialdera bihurritzen dugu gehienetan. Gure ispilua ez da izaten askotan mendebaldean dagoen herri galiziarra, nahiz eta elkarrekin amets egiteko herri ederra den. Liburu honen bidez, lepoa mendebaldera bihurritzeko gonbite txikia egin nahi dut, han ere zer ikusia eta zer ikasia dugulakoan.\neuskal euskara galegoa galiza galiziera herria hizkuntza in made sl soziolinguistika soziologia


Garbiñe Manterola: "Nuklearraren eta gasaren auzian zio politikoak gailendu zaizkie zientifikoei" - Orio - Karkara.eus\nGarbiñe Manterola: "Nuklearraren eta gasaren auzian zio politikoak gailendu zaizkie zientifikoei"\nBerria 2022-02-18 17:30\nEBko Finantza Jasangarrien Plataforma itzelezko lana egiten ari da taxonomia berderako irizpide teknikoak osatzeko, baina, oraingoan, Europako Batzordeak ez du hura aintzat hartu, eta nuklearra eta gas naturala zerrenda berdean sartu ditu. Garbiñe Manterola plataforma horretako kidea da, eta Irune Lasa kazetariak Berria egunkarirako egin dion elkarrizketa da honakoa:\nZein jarduera ekonomiko den berdea: hori zehaztera dator Europako Batasuneko taxonomia delakoa. Tresna bat da, finantzen alorrerako, inbertsioak eta jarduerak berdera bideratzeko xedea duena. Europako Batzordeak, egintza delegatu batean, jada onartu ditu jardueren lehen zerrenda berdeak, klima aldaketa gutxitzeko eta klima aldaketara egokitzeko helburuetarako. Presioak izugarriak izan dira gas naturala eta nuklearra ere zerrenda horretan sartzeko.\nEBko Finantza Jasangarrietarako Plataforma, gai honetan Europako Batzordeari irizpide zientifikoa ematen dion organoa, aurka zegoen hasieratik. Eta plataforma horretako kidea da Garbiñe Manterola Agirrezabalaga (Orio, 1979). Plataformako beste 56 kideek bezala, Manterolak Urtezahar gauean, abenduaren 31ko 22:00ak aldera jaso zuen Batzordearen egintza osagarriaren zirriborroa, non nuklearra eta gasa zerrenda berdean sartzen ziren.\nBerdin izan dio zirriborroa aztertzeko lan izugarriaren ostean plataforma berriz ere kontra agertzea: Batzordeak jarduera ekonomiko berdeen zerrendan sartu ditu biak otsail hasieran.\nZein sentipenekin gelditu zara?\nGazi-gozoa izan da. Plataformak jasotako agindua da zientzian eta ebidentzian oinarritutako irizpide teknikoak sortzea. Ikusita Batzordetik bazetorrela egintza delegatu osagarria, aurretik behin eta berriz eskatu genuen kontsultatuak izatea, eta gero denbora nahikoa izatea. Azkenean lortu genuen, behintzat, denbora zabaltzea [abenduaren 31n urtarrilaren 12rako epea jarri zieten, eta urtarrilaren 21era luzatu zen]. Aurretik lan izugarri piloa egin dugu, eta, orain, are gehiago.\nGazia izan da lan hori ez delako kontuan izan. Baina gozoa ere bai, ikusi delako plataforman denok helburu bera dugula: zientzian oinarritutako irizpideak betetzen dituzten aktibitateen benetako zerrenda osatzea. Gerta zitekeen presio eta bizkortasunekin iritzi desberdin bat agertzea, eta ez, argi izan dugu.\nBaina entzungor egin dizuete.\nEta irizpideak ahuldu egin ditu.\nNola liteke? Haien aholkularitza zientifikoa zarete...\nLegeak aginduta; araudian dago jasoa, plataforma sortzea eta zein funtzio dituen.\nEta entzungor egin dizuete.\nNi ez naiz horretan sartuko, baina egia da orain plataforma barruan sentsazioa hori dela.\nMairead McGuinness komisarioak aurkezpenean aipamen zuzena egin zion plataformari, zuei erantzun bat eman nahian.\nAipatzea edo ez aipatzea ez zait garrantzitsua iruditzen. Gogorrena zaidana da erabakian zera politikoak gehiago hartu duela. Eta zilegi da. Batzordeak gaur egun delegatuta dauka [taxonomiaren] lege hauek garatzeko eskumena, eta hor erabaki politikoak hartzen dira, oso ondo. Baina zientzian oinarritutako gauza bat izan behar da: hori dio erregulazioak.\nInportantea da jendeak jakitea hau ez dela energia nuklearrak ez duela egon behar; ez du ezartzen gasaren rola. Taxonomia ez da energia politika bat.\nFinantza merkaturako tresna bat da.\nHori da. Taxonomiako zerrenden arabera, jendeak finantza merkatuan eta industrialean gardentasunez jakingo du zer den jasangarria eta zer ez. Eta enpresa handiek eta entitate finantzarioek hori ere deklaratu egin beharko dute: jarduera horiek nire inbertsio gastuaren (capex) halako zatia eta gastu operatiboaren (opex) halako zatia hartzen dute, eta fakturazioaren hainbeste.\nPlataformak argi dauka nuklearrak eta gas naturalak ez luketela tokirik izan behar taxonomia berdean.\nAraututa dauden irizpideen arabera, zerrenda berdean aktibitate ekonomikoaren deskripzio orokor bat jasotzen da, eta jarduerak bi mailako irizpide zehatzak bete behar ditu: batetik, ekarpen esanguratsua egitearekin lotuak, eta, bestetik, kalte esanguratsua egiteari buruzko baldintzak. Abenduko zirriborroan jasotako moduan, gasak eta nuklearrak ez zuten araudi hori betetzen, eta orain ere ez.\nArgindarrerako gas naturalak zer ez du betetzen?\nAktibitate horrek [klima aldaketa gutxitzeko helburuari] ekarpen esanguratsua egiteko bi agertoki ezarri ziren: batetik, argindarra sortzean ez isurtzea 100 gramotik gora CO2 kilowatt orduko bere bizitza ziklo guztian. Hori energia sortzeko beste jardueren parekoa da, eta ekarpen esanguratsua litzateke. Gas naturaleko horrelako jarduerek badute tokia. Baina badago bigarren agertoki bat jasoa, jarduerak ekarpen esanguratsua egin beharrean, ia min egiteko puntura irits daitekeena. Plataformak eskatu zuen bigarren agertoki hori kentzea.\nNuklearrekin zer gertatu da?\nJarduera ekonomikoen taxonomia berdean sartzeko, ezinbestekoa da sei ingurumen helburuetako batean ekarpen esanguratsua egitea. Eta bai, klima aldaketa gutxitzeko helburuan energia nuklearrak ekarpen esanguratsua bete dezake, CO2 isuriak murrizten. Baina beste ezinbesteko baldintza bat dago: kalte esanguratsurik ez egitea beste bost helburuetan. Nuklearrarentzat azkenean jaso diren irizpideak ez dira nahikoa segurtatzeko ez duela kalte esanguratsua egiten beste lau helburuetan.\nGasarekin, ekarpen esanguratsua egitearenean dago arazo nagusia; nuklearretan, berriz, kalterik ez egiteko irizpideetan.


ai ene, gozo apur Joko hau nahiko interesgarria ahaztuak azkenaldian! Zer cruel asmoak ez dendan King garatzaileei Penagarria maskotak pobrea hauetarako hurrengo? Maila 59 errugabeen bila mailan da, maskotak benetan break bat naiz hau zure helburua da, argi eta garbi 85% Bloke eta irabazi 15 000 puntuak, zer esan duzu? Erraza dirudi…bai bere erraza…Erraz maila gogorrenak oraindik!\nBeraz, zer egiten dugu? Ondo bistako gauza da zorte ontza guztietan atera estutu dezakezu saiakera bakoitzaren eta exekutatu! Haien konbinazioak big sortu nahi duzu, eta hau soinuak atsegina eta erraza bitartean, errealitatea da zu ez eman behar da konbinazio big joan. Izan ere, guztietan ematen dira konbinazio kopuru nahiko penagarriago. Egin nuen saiakera (eta mutila ez ziren asko!) inoiz ekoiztu firecracker bakar baten emaitza, Oso etsipena!\nBaina ez da posible Afterall da, besterik ez duzu aurrea non zure bloke erori da eta arretaz zure eraso modu honetan planifikatu. Bat oso handy tip is that you can make combinations above diamonds before they smash. Beraz laburki duzun hori bakarrik iraungo diamante kutxa suntsituko arte izango da konbinazio bat ikusten baduzu, eta lurrean talka ondoren, baliabide guztiak hit horrelakorik gertatu aurretik.\nSaiatu eta irudikatu zer lan onena zuretzat, I iritsi goitik behera lan batzuk eta beste batzuk behetik gora azkarrago joan, baina gakoa da nola errazena ikusteko duzun…Oh, eta ez zuen zorterik aipatu dut? (*oi eta ordezko boosters pare bat soberan ziren hasieran ematen freebies tik duzu hau soilik izan daiteke maila itzazu crack!)\nMaila honetan gauzarik frustrating da itxura hain erraza! behin beheko hit dute bloke gora batu gainean konfiantza behar izatea, hau hain zuzen ere frogatu nire arrakastaren zati oso baliotsua izan den! ~ Zorte ona!


Hizkuntza gutxituen legearen kontrako helegiteak artikulu bakarraren aurka egin du | Gizartea | Berria\nHizkuntza gutxituen legearen kontrako helegiteak artikulu bakarraren aurka egin du\nIkastetxeak diruz laguntzeko betebeharra ezarri dute auzitan diputatuek Frantziako Konstituzio Kontseiluan legearen kontra ezarri duten helegitean. Gainerako neurriak, murgiltzea Frantziako Hezkuntza Kodean sartzea esaterako, ez lirateke zalantzan ezarriak izan behar. Diputatu batzuek salatu dute engainatuak izan direla helegitea izenpetzeko orduan.\nFrantziako Asanbleako diputatuak, apirilaren 8an, hizkuntza gutxituen legea onartu izana ospatzen Berria Tamaina handiagoan ikusi\nFrantziako Asanblean onartua izan eta bi astera, Hizkuntzen Ondarea Babesteari eta Sustatzeari Buruzko Legearen kontrako helegitea ezarri zuten Martxan eta Modem alderdiko 61 diputatuk apirilaren 22an, Frantziako Konstituzio Kontseiluan. Gaur, helegite horren dokumentua publiko egin du Mediapart egunkari digitalak: ikastetxeak diruz laguntzeari buruzko 6. artikulua baizik ez dute jarri auzitan, eta, beraz, legearen gainerako neurriak ez lirateke zalantzan emanak izan behar, hala nola murgiltze eredua Frantziako Hezkuntza Kodean sartzea. Azken horrek izan dezake garrantzirik handiena Ipar Euskal Herriari begira. Era berean, errekurtsoa ezartzeko manerak haserrea eragin duela zabaldu du Mediapart-ek: «engainatuak» sentitu dira errekurtsorako izenpedura eman zuten diputatu batzuk, eta horietako hamar batek Konstituzio Kontseiluari idatzi diote haiena kentzeko eskatuz. Sinadura horiek kentzeak prozedura bertan behera utziko luke de facto.\nZazpi orrialde eskas ditu 61 diputatuek aurkeztutako helegiteak, eta auzitan jartzen du hizkuntza gutxituen aldeko legearen 6. artikulua bateragarria ote den Frantziako Konstituzioarekin. Hizkuntza gutxituetan irakasten duten elkarte eta itunpeko eskola pribatuen diruztatzea indartzea aurreikusten du artikulu horrek: eskola elebakarrak dituzten herrietan, bertako haurrek inguruko herri bateko ikastetxe batera joan behar badute, ikastetxe horiek diruztatu beharko dituzte herriko etxeek.\nHelegitea ezarri duten diputatuen arabera, hizkuntza gutxituen irakaskuntzak hautazkoa izan behar du, eta ezin dira herriko etxeak ikastetxeak diruz laguntzera behartu, «gurasoek beren haurrei irakaskuntza hori ematea erabaki dutelako». Konstituzio Kontseiluaren 2004ko jurisprudentzia bat aipatzen dute argumentu gisa, eta berresten dute hizkuntza gutxituen irakaskuntza ez dela Frantziako Konstituzioak babesten duen eskubide bat.\nApirilaren 22tik hilabeteko epea du Konstituzio Kontseiluak diputatuen errekurtsoari erantzuna emateko, eta, printzipioz, ez lituzke legearen gainerako artikuluak kontrolatu behar. Hala, bere horretan gelditu beharko lirateke murgiltze eredua Frantziako Hezkuntza Kodean sartzea, hizkuntza gutxituen irakaskuntzaren eskaintza orokortzea, seinaletika publiko elebidunaren arautzea eta estatu zibileko dokumentuetan ñ-a bezalako zeinu diakritikoak idazteko aukera. Eneritz Zabaleta juristaren hitzetan, «normalean», 6. artikuluaz gainerako guzia ez dute aztertzerik. «Baina gerta daiteke. Pentsatzen badu beste artikulu batzuetan arazoak izan daitezkeela, bere baitarik erabaki dezake hori aztertzea», argitu du. «Badu 10 urte baino gehiago halakorik ez dela gertatu, eta eskandalu politiko bat litzateke».\nBlanquerren eskua, susmopean\nLehengo astean, legearen kontrako errekurtsoaren nondik norakoak kontatu zituen Frantziako Lettre A agerkariak, eta Hezkuntza ministerioko kabineteari egotzi zion helegitearen egiletza. Frantziako Gobernuari galderak egiteko saioa baliatuta, Paul Molac diputatuak galdera egin dio, gaur arratsaldean, Jean Michel Blanquer Frantziako Hezkuntza ministroari, bere kabineteak izan duen jarrerari buruz. «Parlamentario horiengan izan duzun eraginak galdera sortzen digu botereen banaketari buruz». Egoera «ubuesko» bat aipatu du. Legearen «alde» bazegoen ere, Senatutik ateratako testuaren konstituzionaltasunari buruzko «dudak» izan zituela erantzun dio Blanquerrek. «Konstituzio Kontseiluaren galbahea pasatzen badu, zure legea indartua baizik ez da aterako». Edozein herritarrek Konstituzio Kontseiluari argumentazio bat bidal diezaiokeela gaineratu du.\nBaina Molac ez da haserrea erakutsi duen bakarra. Zenbait hedabideren arabera, helegitea idatzi eta aurkezteko manerak ezinegona eragin du Martxan alderdiko zenbait diputaturengan. Horietako anitzek legearen alde bozkatu zuten apirilaren 8an: aldeko boza eman zuten taldeko ehun diputatuk, kontrakoa 57k, eta hamabi abstenitu egin ziren. Helegitea talde bereko diputatuek aurkezteak ez du harrera ona izan. Halaber, helegitea izenpetu duten bat baino gehiago «engainatuak» sentitu direla kontatu du Mediapart-ek. Horietako hamar batek helegiteari beren izenpea kentzeko eskatu diote Frantziako Kontseilu Konstituzionalari. Hala eginen balu, helegitearen prozedura bertan behera geldituko litzateke, gutxienez 60 diputatu behar baitira helegite bat aurkezteko.\nApirilaren 22tik, helegitea ezarri izana salatu eta legeari babesa erakusteko egitasmo bat baino gehiago izan dira. Apirilaren 24an, mozio bat izenpetu zuten Ipar Euskal Herriko hautetsi nagusiek, «kexua eta ulertezintasuna» adierazteko. Mezu bera zabaldu zuten joan den astean bretoieraren, okzitanieraren, katalanaren eta euskararen erakunde publikoetako presidenteek.\nKonstituzio Kontseiluko helegitea


Herri Ondarea :: Gabonetan jatekoak\nGaia aukeratuAgriculturaAlimentaciónBebidasAnécdotasBersolarismoCaseríoCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarIndumentariaInfantilIndustriaFábricasIndustriaMedios de transporteJuegos infantilesMedios de comunicaciónRadioTelevisiónMobiliario domésticoMuebles y utensilios de casaRitos de protecciónNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorRitos funerariosDueloFuneralTiempo libreBaile dominicalVecindadHermandadesMontes comunalesVecindad y vecindario\nAntxina, Gabonetan-eta, orio-azak jaten ziran. Orio-azak izaten ziran jateko preferidue lekurik gehienetan. Txarriak hilten ziranean, txarri-patak Gabon-egunerako gordeten zituen; hareek beti Gabon-egunerako. Turroia be jaten eben. Karakolek be eukiten eben famatxua, baina zenbat etxetan jango ziran, ba, hareek garbitzen egun bi behar izaten ziran eta?


Udaren etorreragaz bat egingo dute Zubiletako jaiek - Getxo - 2022-06-23 - Hiruka.eus\nUdaren etorreragaz bat egingo dute Zubiletako jaiek\nIker Rincon Moreno 2022-06-23 10:21\nSan Juan sua, artxiboko irudian.\n16:00 Txupinaren jaurtiketa.\n16:30 Umeentzako espuma.\n18:30 Txiki festa DJ Kaktusegaz.\n19:30 Altxa Algortako Txalaparta Taldea.\n21:30 Kontzertua: La Totokera.\n23:15 Beltrance DJ.\n12:00 Umeentzako lasterketa.\n16:00 Umeentzako parkea.\n18:30 Euskal Dantzak eta dantza-plaza Agurra taldeagaz.\n20:30 Sari banaketa.\n21:30 Erromeria: Sukar.\n16:00 Jaien amaiera.


�Orain gutxira arte ez nuen neure burua 9a bat egiten ikusten� - GARA\nEuskal Herria txikia da, bai, baina eskaladari dagokionez, lasai asko sar genezake koadro handi batean. Kirol eskalada eremu asko ditugu, eskalatzaileen kopurua handia da eta muturreko zailtasunean jarduten duten espezialista asko ditugu. Adibidez, bederatzigarren esferan sartuta daudenak bederatzi eskalatzaile dira; azkena, Ander Lasagabaster. Lortu berri duen saria: «Il domani» (9a, Baltzola).\nAnder Lasagabaster bederatzigarren esferatik gertu zebilen, eta «Il domani» bideak atea zabaldu dio. Denbora kontua zen. Eta azkenean iritsi da. Joan den urtarrilaren 13an egin zuen lorpen hori. 32 urteko arrasatearra, beraz, talde pribilegiatu horren kide egin da. Hala ere, lorpen horrek nolabaiteko zapore gazi-gozoa izan du. Gozoa, jakina, arrasatearrak inoiz egin duen biderik zailena sinatu duelako. Gazia, berriz, xede horren zutabe nagusietako batek, Mikel Ziarrustak, agur esan zigulako. Zirrias eta Lasagabasterrek makina bat ordu partekatu zituzten «Il domani»-n. Zirrias joan zitzaigun; arrasatearrak, berriz, bere erronkan segi eta saria erdietsi du.\nBaltzolako muturreko bide asko egin eta gero, besteak beste, bederatzi graduko marrak poltsikoratzeko geratzen zitzaizkizun. Horietako bat, jakina, «Il domani». Denbora asko eskatu dizu, baina, azkenean, sari potolo hori eskuratu duzu.\nBadakizu azken urteotan Baltzolan asko eskalatzen ari naizela. Etxetik gertu dut eta, Araotz gertuago badut ere, azken eskalada eskola honetan ez dut jadanik proiekturik. «Na-nai (8c+) eta «Tas-Tas» (8c+/9a) bideen ondoren, «Il domani» era natural batez iritsi da. Iban Larrionek kateatu berri zuen, eta probatzera animatu ninduen. Eta, zergatik ez, xede bezala hartu nuen. Hori bai, ezusteko ederra hartu nuen; izan ere, bidean buru-belarri sartu eta ohartu nintzen inoiz probatu dudan bide ederrenetarikoa zela. Hitz gutxitan esanda, Patxi Usobiagaren sormen-lan bikaina da!\nEta «Il domani» bideak bederatzigarren graduan sartu zaitu.\nHala da. Alabaina, aitortu behar dizut gradu hori ez dela inoiz neure burutik pasa ere egin. Bueno, «Tas-Tas» eta «La trave de Baltzola» egin nituenean, orduan bai ikusi nuen bederatzigarren gradua gertu nuela. Probatu dudan 9a graduko aurreneko bidea izan da; bakarra, gainera. Hori bai, behin «Il domani» poltsikoratuta, «Iñi Ameriketan» marran ere saio batzuk egin ditut.\nUrtarrilaren 13an lortu zenuen saria; hots, «Il domani» kateatzea. Harritzen nau egun horretan lortzea, ze azkenaldion bota duen euria ikaragarria izan da. Ze baldintzak izan zenituen? Bustita al zegoen?\nZuk diozun bezala, egundoko euriteak iragartzen ziren. Baldintzak ez ziren egokienak; izan ere, aurrekoan zein kateatu nuen egunetan euria bota zuen. Hezetasuna ere handia zen. Gainera, erdi gaixo nengoen. Sekula ez da jakin izaten noiz izan daitekeen eguna! Ikustea besterik ez dago. Goialdea apur bat bustita zegoen, baina askotan probatuta nuen baldintza berberetan zati hori. Hala ere, ez da larregi bustitzen den marra. Baina, era berean, aurreikusten zen eguraldia ikusita, egoera okertuko zen beldur nintzen. Ez nekien zer baldintzatan gera zitekeen bidea. Botatako euriteak ikusita, baiezta dezaket justu-justu libratu nintzela!\nNolakoa izan da «Il domani»-rekin izan duzun borroka?\nAitortu behar dizut hasi eta bi hilabetean zehar bide hau erorketa batekin egiten nuela. Erdiko blokean (7c+) erortzen nintzen. Hilabete asko pasa nituen bloke horrekin talka egiten. Behin eta berriz erortzen nintzen. Ezinezkoa egiten zitzaidan hura gainditzea. Hori dela eta, uste dut «Il domani»-k ondo astindu eta estutzen duela burua; psikologikoki oso bide gogorra da. Zati hori gainditu ahal izateko, oso kontzientziatua eta motibatua behar duzu egon; hots, hasi duzuna ondo bukatzeko. Badakizu oso burugogorra naizela, eta saiatzen naiz presio horrek eraginik izan ez dezan.\nBestalde, lan kontuak direla eta, astean zehar ez dut astirik beste eskalada eskola batzuetara joateko. Horregatik nahikoa ohitua nago bide edo proiektu batean buru-belarri jarri, estutu eta den-dena emateko. Uste dut hamaika hilabete behar izan ditudala «Il domani» sinatzeko. Udako egun beroak soberan egon dira, baina, tira, hori da dagoena. Nire ustez, behinik behin, bide honek hotza eskatzen du.\nAipatu duzu blokeko tarte horrekin buruhauste handiak izan dituzula. Korapilo hori askatzeko neurriren bat hartu al zenuen?\nBada, bai. Indar maximoa lantzea otu zitzaidan, horixe baitzen zintzilik nuena. Hori dela eta, Baltzolan bertan gogor landu nuen indar hori blokea egiten. Eta, jakina, asmatu nuen. Gainera, aukera izan nuen bi 8b klasiko egiteko: «Solaris plus» eta «Hay que masticar antes de tragar».\nAitortu duzun bezala, ordu eta saio asko egin dituzu «Il domani»-n. Aurretik bide gogorrena «Tas-Tas» (8c+/9a) zenuen. Bataren eta bestearen artean alderik ikusi duzu?\nEz dakit graduagatik bakarrik den edo ez, baina «Tas-Tas»-ekin konparatuz gero, diferentzia asko ikusi dut. Psikologikoki bide gogorra iruditu zait. Agudo hel zaitezke katera soilik eroriko batekin, baina gero, egia da, ohartzen zara uste baino urrutiago dagoela. Besteak beste, behin eta berriz leku berean erortzen zara. Hori da, bederen, niri gertatu zaidana.\nDagoeneko 9a-n sartu zara. Zer garrantzi du horrek zuretzat? Ez soilik graduagatik (denok espero genuen), baizik eta dagoeneko goi mailako izarrekin gradu hori partekatzen duzulako: Patxi Usobiaga, Iker Pou, Rikar Otegi, Josune Bereziartu...\nNeure buruari jarritako helburu bat zen, eta erdietsi egin dut. Txikitatik amestu izan dudan xede bat zen. Orain dela gutxi arte, nahiz eta zuk esan espero zenutela, nik ez dut neure burua 9a egiten ikusi. Ez du neure burua inorenarekin konparatzen, niretzat helburu pertsonala izan baita. Hala ere, betidanik miretsi izan ditudan pertsonen ondoan nire izena ikustea ohore bat da.\nBadakit gogorra dela zuretzat, baina elkarrizketa honetan ezin dut Mikel Ziarrusta aipatu gabe utzi. «Il domani» berarekin partekatu zenuen, elkarrekin saio ugari eman zenituzten. Ze bizipen edo esperientzia izan zenuen «Zirrias»-ekin?\nZirrias laguna nuen. Berarekin hainbat bizipen eta proiektu partekatzeko zortea izan dut. Oso pertsona berezia zen. Bere alaitasuna eta umiltasuna ikaragarriak ziren. «Il Domani»-n bereziki bikote egin ginen helburu bera lortzeko asmoz, elkarri animoak ematen. Gogorra izan zen, bera joan eta lehenengo egunetan, biona zen xede bat bakarrik probatzera joatea. Bere falta asko sumatzen nuen. Oso arraroa eta gogorra egiten zitzaidan. Askotan pasatu zitzaidan burutik dena bertan behera uztea. Gero, buelta eman nion eta beregatik dena eman behar nuela sentitu nuen.\nPentsatzen dut «Il domani» egin ondoren asko gogoratuko zinela Zirriasekin. Besteak beste, lortu duzunaren parte bat berari esker izan da? Zirriasi eskaintzen diozu lorpen horren zati bat?\nJakina. Katera heldu eta gogoratu nuen lehenengo gauza zera izan zen: berarekin bizi izandako guztia, bideak emandako momentu gogor guztiak ahaztuz. Bera, nire alboan zegoenean, nigan gehien sinisten zuenetariko bat zen. Ez etsitzeko esaten zidan beti. Horregatik, bera ez zegoenean, hitz horiek jarraitzea erabaki nuen. Lorpen hau zurea da, Mikel. Eskerrik asko! Horretaz gain, nire bikotekide Leireri eta kobazuloan nirekin eskalatzen duten lagun guztiei ere eskerrak eman nahi dizkiet.\nZure azken kateatze gogorrenak Baltzolan izan dira. Badakit etxetik gertu duzula, baina, orain, zure ibilbidean ze garrantzi du Baltzolak?\nAtzera begiratuta, ez nukeen pentsatuko koba honetan hainbeste lorpen egingo nituzkeenik. Denbora asko eta momentu on asko pasa izan ditut nire lagunekin. Lerro hauek aprobetxatu nahi nituzke bertan ekipatzen aritu diren guztiei eskerrak emateko egindako lan zoragarriagatik. Beraiengatik ez balitz, ez ziren bertan zailtasuneko hainbeste bide egongo. Eskerrik asko.\nOrain duzun sasoia beste proiektu gogor bat saiatzen aprobetxatuko duzu, edo denbora bat lasai hartuko duzu?\nLasai? Zer da hori? (kar, kar). Jadanik beste erronka batean buru belarri sartuta nago.


5 watt FM transmisorea sorta\n5 watteko FM transmisorearen gama 5 watteko FM transmisorearen barrutiak 1KM eta 5KM inguru har ditzake. Bisitatu beheko 5 watteko FM transmisorearen sorta, dipolo antena eta hornidura KITarekin. Bezeroak erosi ditugu eta probatu 1KM eta 5KM bitartekoak izan daitezke. 5W\nPosted at 12-08-01 by Sky ikusia (4988)\n5 watt FM transmisorea\n5 watteko FM transmisorea Fmuser 5W CZH-5C FM estereo PLL emisio irrati transmisorea 88MHz -108MHz + GP100 1/4 Wave GP antena + Powersupply KIT Erraza Eraiki ezazu zure FM Irrati Geltokia! Konektatu besterik ez duzu, eta airean zaude! Hau kit bat da, ez da b beharrik\nPosted at 12-08-01 by Sky ikusia (4108)\n1 watt FM transmisorea sorta\n1 watteko FM transmisorearen tartea 800M eta 2KM ingurukoa da. Hona hemen gure 1 watteko FM transmisorearen xehetasunak. 1W SDA-01A PC Control FM PLL difusio igorlea + Antena laburra + Energia hornikuntza KIT 15W SDA-15B PC Control FM transmisorea ere badugu, egin klik hemen g\nPosted at 12-07-30 by Sky ikusia (4126)\n1 watt FM transmisorea kit\n1 watt fm transmisore kit 89USD prezioak dagoeneko herrialde guztietarako bidalketa kostua barne hartzen du. PC Control SDA-01A 1 watt fm transmisore kit bat ere badugu antena eta hornidura kitarekin, prezioa 135USD da bidalketa barne\nPosted at 12-07-30 by Sky ikusia (2575)\n1w FM transmisorea sorta\n1w fm igorle sorta I, haririk gabeko komunikazio barrutian eragina duten faktoreak: 1, ingurune geografikoa Komunikazio distantziarik urrunena itsas mailan dago, lur laua eta oztoporik gabeko lur irekia. Hau ere geografia da\nPosted at 12-07-30 by Sky ikusia (1925)\n1w FM transmisorea\n1w fm transmisorea 0W-tik 1W-ra ST-1A FM PLL igorpen transmisorea + Antena laburra + Energia hornikuntza KIT bakarra 89USD promozioaren bidalketa kostua barne. Munduko 1w FM transmisorea FM Irrati Geltokirako.\nPosted at 12-07-30 by Sky ikusia (2822)\n0.5watt FM transmisorea sorta\n0.5 watt-eko FM transmisorearen distantzia faktore askoren mende dago. Faktore nagusia ingurumena da. Hona hemen Kanadatik etorritako bezeroen adibidea: 0.5 watt-eko FM transmisorearen gama. Kaixo Tomlee, czh-05b erosi dut fmuser.com webgunean.\nPosted at 12-07-30 by Sky ikusia (2512)\ntransmisor fm 0 5w Zatoz nirekin, eraiki zure FM irrati propioa! Kit bat da. Konektatu besterik ez duzu, eta airean zaude! 67USD prezioa mundu osora bidalitako kostua barne. FM transmisore estereo bat nahi duzu kalitate profesionalean? Badakit c\nPosted at 12-07-30 by Sky ikusia (1108)


Ogiak eta Arrainak - - euskalerriairratia.eus\nOgiak eta Arrainak\nJokin Castiella 2016-04-22 12:48\nTxunditzen nau Nafarroak zenbait afera jakinengan eduki izan ohi duen eragin biderkatzailea. Orain hilabete eskas ikusi genuen nola Estatu osoko hainbat lekutan egondako Abel Azkonaren erakusketari, Nafarroara iritsi eta inon izan ez zuen ospea iritsi zitzaiola, salaketa barne, eta bira osoan izandako ikusle kopuru handienarekin.\nNafarroako Parlamentuko sarreran ere bada beste erakusketetan inoiz egon den ikusle kopuru handiena jasotzen ari den bat, aurretik UPN eta PPren protesta sumina barne.\nBurlatan ere egin zuten Tortura salatzeko mural bat eta Carmen Alba gobernu ordezkariaren poderioz Burlatan ez ezik Nafarroako beste herritan, Erkidegokotan, Katalunian eta Madrilen ere agertu dira txanpiñoiak bailitzan muralak.\nEta Nafarroan PPk ba omen du Nazaretekoak bezalako mirakuluzko ahalmen biderkatzailerik, izan ere Nafarroako parlamentuan ere 50 eserlekutatik bi besterik ez eta hogeitabi direla irudi bere eledunak ahoa ireki eta iskanbila sortu nahi duenean.


satoralaia | Angula Berria\nLarunbatean, Metroaren lanak gelditzearen aldeko manifestazioa Donostian\nsugorri argitaratua 30 / Mai / 2018\nLarunbata, Ekaina 2, 2018 - 17:30\nGehiago irakurriLarunbatean, Metroaren lanak gelditzearen aldeko manifestazioa Donostian -ri buruz\nsugorri argitaratua 16 / Mai / 2018\n“ZER METRO?” bideoa kaleratu du Satorralaia bizilagunen mugimenduak.\nGehiago irakurri“ZER METRO?” bideoa kaleratu du Satorralaiak -ri buruz\nSatorralaia bizilagunen mugimenduak Donostiako Metro-pasantearen aurkako manifestazioa deitu du ekainaren 2an, hain zuzen ere Eusko Jaurlaritza obra hirian modu latzean hedatzen ari den egungo egoeraren larritasunari behar den indarrarekin erantzuteko. Egitasmoa atzera bueltarik gabekoa bihurtu nahian ari direla salatzen dugu.\nGehiago irakurriSatorralaiak Donostiako Metro-pasantearen aurkako manifestazioa deitu du ekainaren 2an -ri buruz\nsugorri argitaratua 13 / Ots / 2018\nGaur goizeko 9etan Mozal Legearen aurkako elkarretaratzea egin da Donostiako auzitegian, herri mugimendu ezberdinetako kideek parte hartu dutelarik protestan.\nGehiago irakurriDonostiako epaitegian Mozal Legearen aurkako elkarretaratzea egin dute gaur goizean -ri buruz\nDonostian Metroaren pasantea gelditzeko OHIZKANPOKO BATZAR DEIALDIA otsailak 8 ostegunean\nSatorralaia bizilagunen mugimenduak datorren otsailak 8 ostegunean egingo den ohizkanpoko batzarrera biltzeko deitzen dizuegu Donostiako bizilagun eta talde sozial guztiei. Izan ere, Euskal Gobernuak ekintza burutuen politika ezarri asmoz Metroaren obrak hasi ditu, eta egoeraren larritasunaren aurrean herritarren erantzuna bultzatu behar dugu.\nGehiago irakurriDonostian Metroaren pasantea gelditzeko OHIZKANPOKO BATZAR DEIALDIA otsailak 8 ostegunean -ri buruz\nMetroaren pasanteari buruz OSOIGO ekintza babesteko deia\nsugorri argitaratua 5 / Urt / 2018\nOSOIGOk ekintza berri bat martxan jarri du Gipuzkoako Batzar Nagusietako 5 politikarik honako galdera erantzun dezaten eskatzeko:\nMetroaren pasantearen inguruan herritarren iritzia ezagutzeko helburuarekin, prozesu parte-hartzaile bat irekitzeko prest egongo zinakete?\nGaldera honako politikariei zuzenduta dago: Markel Olano (EAJ/PNV), Xabier Olano (EH Bildu), Patricia Gete (Podemos), Juan Caros Cano (PP) eta Denis Itxaso (PSOE).\nGehiago irakurriMetroaren pasanteari buruz OSOIGO ekintza babesteko deia -ri buruz\nSatorralaiak Diputaziotik Udaletxera Martxa deitu du abenduaren 20ean partehartzearen alde eta Metroaren inposaketaren aurka\nSatorralaia bizilagunen mugimenduak abenduak 20 asteazkenean Diputaziotik Udaletxera Martxa deitu du, hain zuzen ere egun horretan bilduko den Donostiako Udal-Plenoari Metroaren pasantea geldiaraztea eta auzi honetan herritarren partaidetzari bideak ireki daitezen exijitzeko.\nGehiago irakurriSatorralaiak Diputaziotik Udaletxera Martxa deitu du abenduaren 20ean partehartzearen alde eta Metroaren inposaketaren aurka -ri buruz


Odenas - Wikipedia, entziklopedia askea.\nEvelyne GEOFFRAY (2014-2020)\n46° 05′ 17″ N, 4° 38′ 48″ E / 46.0881°N,4.6467°E / 46.0881; 4.6467Koordenatuak: 46° 05′ 17″ N, 4° 38′ 48″ E / 46.0881°N,4.6467°E / 46.0881; 4.6467\nCharentay, Quincié-en-Beaujolais, Saint-Étienne-des-Oullières, Saint-Étienne-la-Varenne eta Saint-Lager\nOdenas Frantziako udalerria da, Rhône departamenduan dagoena, Auvernia-Rhône-Alpeak eskualdean. 2013an 747 biztanle zituen.\n2007an Odenas udalerrian erroldatutako biztanleak 747 ziren. Familiak 303 ziren, horien artean 73 pertsona bakarrekoak ziren (22 bakarrik bizi ziren gizonak eta 51 bakarrik bizi ziren emakumeak), 106 seme-alabarik gabeko familiak ziren, 120 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 394 etxebizitza zeuden, 302 familiaren etxebizitza nagusia ziren, 39 bigarren erresidentzia ziren eta 53 hutsik zeuden. 338 etxeak ziren eta 53 apartamentuak ziren. 302 etxebizitza nagusietatik 170 bere jabearen bizilekua ziren, 97 alokairuan okupaturik zeuden eta 35 doan lagata zeuden; 1ek gela bat zuen, 15 etxek bi zituzten, 45 etxek hiru zituzten, 75 etxek lau zituzten eta 166 etxek bost zituzten. 220 etxek euren parking plaza propioa zuten azpian. 129 etxetan ibilgailu bat zegoen eta 150 etxetan bat baino gehiago zituzten.\nOdenas udalerriko biztanleria-piramidea 2009an .\n2007an lan egiteko adina zuten pertsonak 470 ziren, horien artean 362 aktiboak ziren eta 108 inaktiboak ziren. 362 pertsona aktiboetatik 348 lanean zeuden (178 gizon eta 170 emakume) eta 13 langabezian zeuden (5 gizon eta 8 emakume). 108 pertsona inaktiboetatik 45 erretiraturik zeuden, 34 ikasten zeuden eta 29 "bestelako inaktibo" gisa sailkaturik zeuden.\n2009an Odenas udalerrian 326 unitate fiskal zeuden, 844,5 pertsonek osaturik. Pertsona bakoitzeko diru-sarrera fiskalaren mediana urteko 17.550 euro zen.\n2007an zeuden 36 komertzioetatik, 3 janari enpresak ziren, 1 material elektrikoaren fabrikazioko enpresa zen, 6 eraikuntza enpresak ziren, 8 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 2 informazio eta komunikazio enpresak ziren, 4 higiezinen enpresak ziren, 2 zerbitzu enpresak ziren, 4 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 1 posta bulegoa zen, 2 margolariak, 2 zurginak, 2 argiketariak, 1 ile apaindegia, 1 jatetxe eta 1 higiezinen agentzia.\n2000. urtean Odenas udalerrian 85 nekazaritza-ustiategi zeuden, 585 hektarea erabiltzen.\nBNF: 15272233n (data)


Emakumea eta dibertsitatea - Eginaren Eginez\nEmakumea eta dibertsitateaEginaren Eginez2020-09-21T12:57:44+00:00\nEginaren Eginez elkartearen programazioaren barruko EMAKUMEA jarduera-ildoak helburu argia du: desgaitasunen bat duten emakumeen egoera lehentasunezko gaietakotzat har ditzatela agenda politikoetan, emakumeen mugimenduek, elkarte-mugimenduek eta iritzi publikoak.\n2016rako finkatutako helburu estrategikoak hauek dira:\nLortzea botere publikoek genero-berdintasunaren eta diskriminazio ezaren alde eta emakumeen aukerak gizonezkoenekin parekatzearen alde garatzen dituzten politika guztietan sar daitezela, ekintza-ardatz horizontal gisa, desgaitasunen bat duten emakumeentzako neurri eta jardunbideak, aintzat hartuz kolektibo hori bereziki zaurgarria dela eskubideei eta bizimodu normalizatua egiaz izateko aukerei dagokienez. Horrela, adibidez, Estatuak, autonomia-erkidegoek eta udalek sustatutako genero-berdintasunerako plan orok jaso behar luke desgaitasunen bat duten emakumeen aldeko zeharkako ekintza-ildo bat.\nProposamenak egitea, Gizarte Zerbitzuen Sistemak eta Osakidetzak eskaintzen dituen laguntza tekniko eta laguntza-produktuak (ortoprotesien katalogoa) hobeto egokituak eta osagarritasun handiagokoak izatea lortzeko, desgaitasun fisiko eta/edo organikoren bat duten emakume eta gizonen beharrei erantzun egoki eta nahikoa emateko.\nProposamenak eta jarraipena egitea Euskadin Kronikotasunari aurre egiteko Estrategia desgaitasun fisiko eta/edo organikoren bat duten emakume eta gizonen beharretara egokituta abiaraz dadin.\nProposamenak egitea eremu soziosanitario egoki bat sor dadin, desgaitasun fisiko eta/edo organikoren bat duten emakume eta gizonen beharretara egokitua eta bizimodu independentearen aldeko mugimenduarekin koherentea.\nExijitzea egiazko neurriak har ditzatela dibertsitate funtzionala duten emakumeen artean genero-indarkeriako kasuak laster detektatzeko eta horrelako egoerarik ez gertatzeko.\nHori guztia dela eta, Eginaren Eginez elkarteak 2016an jarraitu egingo du “EMAKUMEA” PROGRAMAKO OINARRIZKO JARDUERAK egiten, eta gainera, bi ekimen berri garatuko ditu: EMAKUME GUZTIOK BURUTSUAK GARA, ETA BALIO HANDIKOAK kanpaina grafikoari ekingo diogu, emakumeen eskubide-berdintasunaren alde, eta EZ GARA IKUSEZINAK proiektua zabalduko dugu, 2014an abiatutako kanpainari jarraipena emanez, desgaitasun fisikoren bat edo dibertsitate funtzionala duten emakumeak ikusarazteko.\n“EMAKUMEA” PROGRAMAREN OINARRIZKO JARDUERAK\nDesgaitasunen bat duten emakumeek jasaten duten diskriminazio askotarikoa aintzat hartu eta haien bizimodu independentea sustatzea. Arreta soziojuridiko eta psikosoziala. Gasteizko Plataformaren jardueretan parte hartzea.\nEmakumeen eta gizonen arteko berdintasunerako sortutako foroetan modu aktiboan parte hartzera bideratutako jarduera-programa; foro horietara bi kontzeptu hauek ekartzea, beti: “desgaitasun fisikoren bat duen emakumea” eta “aukerak parekatzea”.\nGasteizko Udaleko Berdintasun Kontseiluan eta Arabako Foru Aldundiko Berdintasun Batzordean parte hartzea.\nArabako Plataforma Feminista osatzea, ekitaldiak-eta antolatzeko, martxoaren 8aren eta azaroaren 25aren inguruan nahiz bestela, emakumeen eskubideen alde.\nDesgaitasun fisikoren bat duten emakumeen desparekotasuna eta diskriminazioa ikusarazteko kanpaina. Diskriminazio bikoitza jasaten baitute: desgaitasunagatik, bata, eta generoagatik, bestea.\nWe Can Do It! (‘Egin dezakegu!’) kartelaren irudian oinarritutako kanpaina grafikoa. Oso irudi erabilia eta ezaguna da nazioartean, daukan sinbologia feministagatik, eta guk gurpil-aulki bat gehituta pertsonalizatu dugu.


Irekia Eusko Jaurlaritza - Gobierno Vasco :: Gurutzetako Unibertsitate Ospitalea gaixotasun autoimmuneen arloan erreferentzia-zentro izendatu dute\nGurutzetako Unibertsitate Ospitalea…\nBarne Medikuntzako Espainiako Sozietateak (SEMI) aintzatespen gorena eman dio Gurutzetako Unibertsitate Ospitaleko Barne Medikuntza Zerbitzuko Gaixotasun Autoimmuneen Unitateari, BioCruces Ikerkuntza Institutuan integratuta dagoenari.\nEspainiako eta atzerriko hainbat ospitaletako 120 barneko mediku egoiliar baino gehiagok bukatu dute gaixotasun autoimmune sistemikoetako (GAS) prestakuntza Gurutzetako Unibertsitate Ospitaleko Barne Medikuntza Zerbitzuko Gaixotasun Autoimmuneen Unitatean.\nGaixotasun autoimmune sistemikoak unitate espezializatuetan osotasunean tratatzeari esker, pazienteen pronostikoa hobetzen, tratamenduei loturiko morbilitatea minimizatzen eta baliabideen erabilera arrazionalizatzen da.\nZenbait gaixotasunek, hala nola, lupus eritematoso sistemikoak, sindrome antifosfolipikoak, esklerodermiak eta baskulitiak, halakoak jasaten dituzten pazienteen bizitza baldintzatzen dute, eta eragin handia dute osasun-sistemetan.\nBilbo, 2013ko azaroa.- Barne Medikuntzako Espainiako Sozietateak (SEMI) aintzatespen gorena (IIIB maila, Trebakuntza Aurreratuko Unitatea) eman dio Gurutzetako Unibertsitate Ospitaleko Barne Medikuntza Zerbitzuko Gaixotasun Autoimmuneen Unitateari. Estatu osoko beste sei unitatek baino ez dute lortu aintzatespen hori: Granadako bik, Bartzelonako beste bik, Madrilgo batek eta Vigoko beste batek. Gaixotasun Autoimmuneen Ikerketarako Taldea BioCruces Ikerkuntza Institutuan integratuta dago. Ikerketa-lan garrantzitsua ere egiten du, batez ere lupus eritematoso sistemikoaren eta sindrome antifosfolipidoaren eremua ardatz duena.\nProfilak -asistentzia, irakaskuntza eta ikerketa- identifikatzeko eta ziurtatzeko asmoz, SEMI sozietateak Espainiako Barne Medikuntzako zerbitzuetan integratutako GASen askotariko unitateen lana aintzatetsi du berriki. SEMIk unitate horiek ziurtatzeko prozesua abiarazi du, eta prozesu horrek oinarri ditu sozietate zientifiko horrek ezarri eta adostutako zenbait irizpide eta parametro objektibo. Prozesu hori abiaraztearen bitartez, lau maila zehaztu dira; hona hemen, maila txikienetik handienera: IA, IB, II, IIIA eta IIIB.\nGurutzetako Unibertsitate Ospitaleko Gaixotasun Autoimmuneen Unitateak ibilbide luzea du eginda GASen arloan, eta Barne Medikuntza Zerbitzuko atal espezifiko egin zuten 2010ean. Halako ezaugarriak dituen unitate espezifiko bakarra da Osakidetzan, eta arduraldi osoan diharduten lau sendagilek eta erizain batek osatzen dute. Lankidetzan aritzen dira, gainera, Nefrologia, Obstetrizia, Oftalmologia, Dermatologia eta Psikiatria zerbitzuetako hainbat espezialista, bai eta Barne Medikuntza Zerbitzua bera ere. Besteak beste, horrexegatik, Espainiako eta atzerriko hainbat ospitaletako 120 barneko mediku egoiliar (BAME) baino gehiagok unitate horretan osatu dute GASetako prestakuntza.\nGaixotasun autoimmune sistemikoen ezaugarriak dira, besteak beste, organo anitzetan eragiten dutela, klinikoki konplexuak direla, kronikoak direla eta, maiz, gazteengan dutela eragina; eta emakumezkoengan gehiago, gizonezkoengan baino. Zenbait gaixotasunek, hala nola, lupus eritematoso sistemikoak, sindrome antifosfolipikoak, esklerodermiak eta baskulitiak, izugarri baldintza dezakete halakoak jasaten dituzten pazienteen bizitza, eta eragin handia dute osasun-sistemetan.\nGaixotasun horiek unitate espezializatuetan osotasunean tratatzeari esker, pazienteen pronostikoa hobetzen, tratamenduei loturiko morbilitatea minimizatzen eta baliabideen erabilera arrazionalizatzen da.\nSjögrenen sindromea eta hanturazko miopatiak dira beste gaixotasun autoimmune sistemiko batzuk, pare bat aipatzearren. Prebalentziari buruzko azterlan gutxi dago, eta zifra aldakorrak erakutsi dituzte (1 paziente 100 pertsonako, adibidez, Sjögrenen sindromearen kasuan; eta 1 paziente 100.000 pertsonako, baskuliti batzuetan).


#fukushima: Naoto Matsumura Europan dabil nuklearrak ixteko eskatuz | Xehe\nHasiera » Fukushima » #fukushima: Naoto Matsumura Europan dabil nuklearrak ixteko eskatuz\nAtalak: Fukushima, Net Hurbil\nNaoto Matsumura Alsaziako Fessenheimen hizlari (Argazkia: L’Alsace)\nFukushima-Daiichiko zentral nuklearraren hondamendiaren 3. urteurrenakari, Frantzia, Alemania eta Suitzako militante antinuklear andana batek Europara konbidatu du Naoto Matsumura “Fukushimako azken gizakia” deitu dutena. Joan den Asteko Net Hurbilen aurreratua dugu zerbait: “Fukushimako zentraletik oso hurbil Tamioka herrian bizi den gizon honen istorioa kontatu da aurreko Net Hurbil batean. Agintarien esana betez Matsumurak ere alde egin zuen arren, oharturik Japoniako edonon alferrik zegoela, laster etxera itzuli zen, eremu debekatura. Bertan bizi da, bakar-bakarrik, mundu osotik iristen zaion laguntza baliatuz, bere etxaldea bezala inguruan aurkitu dituen aziendak eta klase guztietako animaliak zainduz. Tartean, TEPCO konpainiaren maskota zen ostruka, abandonatua ere berarekin bizi da. Frantzia, Alemania eta Suitzan dauden eraikin nuklearrak bisitatu eta bere iritziak azaldu ditzan konbidatu dute, martxo honen 4tik 21era. Sinesmen handiko erresistentea”. (Gizonaren istorioa kontatu zen 2013ko “Naoto Matsumura, Fukushimako azken mohikanoa” kronikan).\nOrain Le Monde egunkariak bideo labur honetan aurkeztu du gizona Vosges eskualdeko oihanetan, Alsazian ixtea aldarrikatzen duten Fessenheimerako bidean doala. Diotse Matsumurak bideoko pasarte batean oraindik nuklearren aldeko direnei: “Bihar istripu hau zuen etxean gertatuko da. Teknologiak gero eta modernoagoak diren arren ezingo diote aurre egin naturaren indarrari, gizakiok gauza txikia gara naturaren indarraren parean jarrita”.\nIvan Kovac eta Jeffrey Joussanek 18 minutuko Alone in the Zone dokumental zirraragarria eskaini zioten iaz Matsumurari, ezpainolezko, frantsesezko eta beste zenbait hizkuntzazko azpitituluz ikus daitekeena.\n– Albistea Le Figaro egunkarian “Pour le dernier homme vivant à Fukushima, le prochain accident nucléaire sera en France”\n– Nuclear News gunean “Radiation Farmer from Tomioka – NAOTO MATSUMURA’S CONFERENCE IN PARIS March 6th 2014”\n– Elkarrizketa RTL irrati-telebistan: “Le danger nucléaire concerne aussi la France”


Nola jaitsi sukarra umeetan – Guraso.eus\n2017-11-02\tJabier Agirre\tIruzkinik ez\nZure umetxoak gaixotu eta sukarra baldin badu, aurreneko gauza da lasai egotea eta ez neurrigabe kezkatzea, sukarra nondik datorren eta nolakoa den jakiten saiatu bitartean. Gaurko lantxo honetan sukarraren inguruko argibide batzuk eman nahiko nizkizueke, umeetan nola jaitsi erakusteaz gainera.\nBerez, sukarra esaten zaio galtzarbeko tenperatura 38 ºC-tik gorakoa (edo ipurdian hartuz gero 38,5 ºC-tik gorakoa) denean. 37 eta 38 ºC artean febrikula edo sukar-puntua esaten zaio. Tenperatura belarrian hartzea, ordea, ez da gomendatzeko modukoa, ez baita aurreko prozedurak bezain fidagarria.\nSukarraren jatorriari dagokionez, prozesu akutuak dira arrazoi nagusia (infekzioak batez baina baita traumatismoak, nerbio-sistema zentraleko patologia, txertoen ondorengo erreakzioa edo bero-kolpea ere). Eta prozesu kronikoen artean, gaixotasun erreumatikoak, onkologikoak (minbizia) eta inflamazio-prozesuak daude.\nSukarraren eraginak: deshidratazio-arriskua (umetxoen kasuan batez ere), egoera orokorraren erasana, buruko mina, gorakoak, zetosia (azetona usaina), mialgiak… Eta aurrekoez gain, bost urtez azpiko umeetan, kasuen % 3-5 artean sukar-konbultsioak ager daitezke.\nMito faltsuak argitzeko: sukarra altuagoa izateak ez dakar sukar-konbultsioen arrisku handiagorik. Sukarrak, berez, ez du garunean kalterik ezta meningitisik ere eragiten. Sukar altuak ez du esan nahi arrazoia gaixotasun bakterianoa denik. Sukarrak botika antitermikoari ematen dion erantzunak ere ez du jatorri birikoa edo bakterianoa adierazten. Hortz-haginen agerpenak ez du zertan sukarrik ekarri behar.\nPediatrian, kontuan hartuz umeak adinaren arabera erantzun immunitario oso desberdinak ematen dituela, eta potentzialki larriak izan daitezkeen infekzioak harrapatzeko arriskuak ere diferenteak direla, haurraren balorazio klinikoa hobeto egiteko ezinbestekotzat jotzen da umeak talde desberdinetan banatzea. Hauek lirateke mundu osoko Pediatria Elkarteek proposatutako adin-taldeak:\n3 hilabetez azpiko bularreko umea\n3 hilabetetik 3 urtera bitarteko haurra\n3 urtetik gorako haurra\nHaurtxo txikiak infekzio bakteriano larriak (IBL) izateko arrisku handiagoa dauka, bere sistema immunitarioa ez dagoelako oraindik behar adina heldua, batetik, eta infekzioek adierazpen kliniko oso mugatuak izaten dituztelako, bestetik (batzuetan sukarrik gabe edo are hipotermiarekin ere ager daitezke). Haurtxo horien kasuan berehala okerrera egin eta narriatzeko arriskua ere hartu behar da kontuan.\nMedikuarentzat balio handiko sintomak dira ohiko portaeraren alterazioak: janariari uko egitea, edo negar egiteko eta erreakzionatzeko moduaren aldaketa.\nHorregatik, haurtxoaren egoera klinikoa eta medikuaren hasierako susmo diagnostikoa kontuan hartuta, proba diagnostiko osagarriak egitea gomendatzen da adin-talde honetan, eta ez da harritzekoa ospitaleko larrialdietara bideratzea, hilabetez azpiko umetxoetan batez ere.\nHaurraren sistema immunitarioa helduz doa poliki-poliki, infekzioa lokalizatzeko gaitasuna ere handituz doan bitartean. Sintomek ere hobeto adierazten dute gaitzaren fokua non dagoen. Eragile infekzioso usuenak birusak izaten jarraitzen dute, pneumokokoa eta meningokokoa izanik adin honetan bakteriorik ohizkoenak, garai batean nagusi zen Haemofilus influenzae desagertu egin baita gaur egun txertaketei esker.\nMiaketa fisikoari dagokionez, kontuan hartu beharra dago zeinu meningeoak ez direla esanguratsuak buruko fontanela erabat itxi arte.\nOso arraroa da egoera orokor onean dagoen bularreko haurrak IBL bat edukitzea. Haurtxoaren tenperatura, besapean neurtuta, < 39 ºC baldin bada, antitermikoak, haurra etxean behatzeko argibideak eta 24 orduko kontrol klinikoa izango dira jarduera terapeutikoa osatzeko bideak. Baina tenperatura > 39 ºC balitz, ordea, haurra ospitalera bideratuko genuke miaketa osagarriak egin ahal izateko hurrengo kasuetan: haurtxoa 6 hilabetez azpikoa izatea, sukarrak 4 egun baino gehiago irautea, elikadurari uko egitea, gaixotasun kronikoren bat edo aurreko egunetan larria izan daitekeen infekzio bakterianoren batekin kontaktua edukitzea.\nUmearen sistema immunitarioak garapen egokia lortu duenez, infekzioa hobeto kontrola daiteke, gaitza zabaltzeko arriskua guxituz eta infekzioa hobeto lokalizatuz. Umeak, gainera, bere sintomak ahoz adierazi eta lokaliza ditzake.\nSukarraren aurreneko arrazoia koadro onaireak dira, eta horien artean aipatzekoa da infekzio ORLen (belarri, sudur eta eztarrikoen) maiztasuna, baina hala ere sekula ez dira baztertu behar sepsiaren edo meningitisaren aukerak.\nUmeak hobeto jasaten du likido-galera, eta horri esker deshidratazioa gutxiagotan gertatzen da.\nJarrera terapeutikoa aldatu egiten da, sukarraren jatorriaren arabera. Horrela, koadroa birikoa denean tratamendua sintomatikoa soilik izango da, baina foku bakterianoa begi-bistakoa denean, ordea, tratamendu espezifikoa jarriko da.\nFokurik gabeko sukarraren iraupena 3 egun baino laburragoa denean, egoera orokorra ukitua badago miaketa osagarriak eskatuko dira edo baita ospitalean ingresua ere umea behatzeko; eta umearen egoera orokorra ona denean, behaketa etxean egingo zaio, antitermikoekin eta osasun-zentroko pediatraren kontrolarekin.\nNola jaitsi eta tratatu sukarra umeetan\nSukarra jaisteak umea hobeto sentitzea ekar dezake. Umetan sukarra jaisteko modurik onena zentzu komunekoak diren pauta edo erremedio sinple batzuk jarraitzea da: haurra giro freskoan mantentzea, ez abrigatzea eta hidratatzea. Zapi hezeak eta bainuak bezalako neurri fisikoak eztabaidatuagoak dira, izan ere zenbaiten ustez hodi-uzkurdura edo basokonstrizkio periferikoa eragiten dutenez, tenperatura jaitsi baino areagotu egin baitezakete.\nBai parazetamola eta baita ibuprofenoa ere , eraginkorrak eta seguruak dira sukarraren kontra. Umea suminkor badabil, eta sukarra baldin badauka aipatutako botika horietakoren bat erabil daiteke.\nDosiak: Parazetamola, 15 mg/kg/dosi, gehienez ere 4 dosi egunean. Ibuprofenoa (ez da gomendatzen 6 hilabetez azpiko umeetan), 5-10 mg/kg/dosi, 6-8 orduz behin hartua eta 4 dosi gehienez ere egunean.\nAntitermiko diferenteak konbinatuta erabiltzea ez da prozedura egokia ezta adituek gomendatua ere. Sukar-kontrako batek 1-1,5 ºC jaisten du tenperatura, ez gehiago.\nSukarra duen ume baten segimendua\nSukarra dela-eta ume bat larrialdietara eramanez gero, biharamunean bere pediatrak ikustea komeni da, infekzioaren eboluzioa eta tratamenduak izandako erantzuna baloratzeko, eta kasu batzuetan sukarra sortu duen prozesuaren behin betiko diagnostikoa egiteko.\nDena den, pediatrak ikusten duenean umeak itxura ez-toxikoa eduki dezakeen arren, ez dago modurik esateko gerora okerrago ezin jar daitekeenik. Horregatik, gurasoei toxikotasun-zeinuei 4-6 orduz behin erreparatzeko esan behar zaie aurreneko egunetan, medikuak erabat sendatua dagoela baieztatu artean. Informazio egokiak eta gurasoekiko enpatiak segurtasuna hobetu eta familia osoaren estresa gutxitu dezakete.\nIruzkinik ez "Nola jaitsi sukarra umeetan"